UM teliti dakwaan pelajar perubatan dihalang ambil peperiksaan kerana belum terima vaksin

Universiti Malaya (UM) memandang serius berhubung laporan polis yang dibuat seorang pelajar jurusan perubatan atas dakwaan pihak pentadbiran UM menghalang beliau menduduki peperiksaan kerana belum menerima suntikan vaksin Covid-19.Pengarah Pejabat Komunikasi Korporat UM Mohd Khairi Md Jaafar dalam satu kenyataan berkata pihak UM sedang meneliti perkara itu secara lebih terperinci dan terbuka untuk bekerjasama dengan semua pihak terbabit bagi menyelesaikan isu berkenaan.“Sebagai sebuah universiti yang menerapkan nilai kebersamaan, Universiti Malaya sentiasa berjuang bersama-sama dengan rakyat Malaysia dalam memerangi wabak Covid-19.“Adalah menjadi tanggungjawab Universiti Malaya untuk menyediakan kampus yang kondusif dan selamat kepada warga kampus dalam berdepan dengan pandemik ini,” katanya.Sementara itu, Ketua Polis Daerah Brickfields ACP Anuar Omar mengesahkan menerima laporan seorang pelajar UM berhubung isu itu dan berkata kes berkenaan masih dalam siasatan.


Pelajar IPT dibenar masuk ke kampus berperingkat mulai 1 Mac

Kerajaan membenarkan kemasukan pelajar institut pengajian tinggi (IPT) di bawah kementerian pengajian tinggi (KPT) ke kampus secara berperingkat mulai 1 Mac ini, dengan jumlah kemasukan pelajar 70 hingga 100% mengikut kapasiti IPT masing-masing.Menteri Kanan Pertahanan Hishammuddin Hussein berkata keputusan itu dibuat selepas mesyuarat menteri kuartet semalam, yang memperhalusi cadangan daripada KPT berhubung kemasukan pelajar ke IPT, iaitu universiti awam, politeknik, kolej komuniti dan IPT swasta,“Antara prosedur operasi standard (SOP) ditetapkan KPT dan kementerian kesihatan (KKM) adalah pelajar dan staf yang lengkap dan tidak lengkap vaksinasi dibenarkan masuk ke kampus, namun mereka yang tidak lengkap vaksinasi perlu membuat ujian RT-PCR dan berkeputusan negatif tiga hari sebelum masuk ke kampus.“Ujian pengesanan Covid-19 menggunakan kaedah RTK-Ag perlu dilakukan seminggu sekali bagi mereka yang tidak divaksinasi lengkap, mengikut Strategi Pengujian Covid-19 Kebangsaan yang dikeluarkan oleh KKM,” katanya dalam kenyataan hari ini.Bagi pelajar antarabangsa sedia ada dan baru, Hishammuddin berkata hanya mereka yang lengkap vaksinasi dibenarkan masuk ke Malaysia serta wajib menjalani tempoh kuarantin selama tujuh hari atau lima hari sekiranya telah mendapat dos penggalak.Selain itu, katanya IPT perlu mempunyai kapasiti untuk menampung bilangan pelajar yang hadir secara fizikal dan sentiasa mematuhi SOP pengajaran dan pembelajaran (PdP) yang ketat, manakala PdP secara hibrid dan/atau secara dalam talian juga dibenarkan kepada IPT.Beliau berkata semua aktiviti sukan dan riadah juga perlu mematuhi SOP dikeluarkan oleh KKM dan pelajar yang pulang ke kampus wajib terus mematuhi SOP umum seperti memakai pelitup muka, mengamalkan penjarakan fizikal dan sentiasa menjaga kebersihan diri.“Dalam setiap kelonggaran diberikan kerajaan, aspek keselamatan dan kesihatan rakyat termasuklah pelajar IPT tetap menjadi keutamaan. Sehubungan itu, kerajaan menyeru kepada semua pihak termasuk pentadbiran IPT, staf dan pelajar agar mematuhi SOP ditetapkan dengan penuh berdisiplin dan bertanggungjawab,” katanya.Sebarang pertanyaan lanjut boleh hubungi Bilik Gerakan Covid-19 KPT di talian 03-8870 6777/ 6949 / 6623 / 6628, layari laman web IPT atau terus hubungi Pegawai Penyelaras di IPT masing-masing.


91.4% dewasa lengkap divaksinasi

22,036,881 individu atau 91.4% populasi dewasa di seluruh negara lengkap divaksinasi setakat semalam.Sementara itu, 24,699,864 atau 95.1% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 67.5% sudah menerima vaksin lengkap sementara 75.6% lagi telah menerima sekurang-kurangnya satu dos vaksin.Kelantan dan Sabah kekal sebagai negeri yang belum mencecah 80% populasi divaksinasi lengkap, dengan masing-masing mencatat 75% dan 67.3%.Sejumlah 174,732 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 46,633,404.


Presiden Pakistan arah pilihan raya diadakan di Punjab dan Khyber Pakhtunkhwa

Presiden Pakistan Arif Alvi mengumumkan pilihan raya baharu untuk wilayah Punjab dan Khyber Pakhtunkhwa diadakan pada 9 April selepas Suruhanjaya Pilihan Raya mengambil sikap berlengah dan menolak pelawaan untuk membincangkan tarikh pengundian.
Pilihan raya perlu dijalankan selepas kerajaan Punjab dan Khyber Pakhtunkhwa yang sebelum ini dikawal oleh parti Tehreek-e-Insaf (PTI) pimpinan bekas perdana menteri Imran Khan, membubarkan dewan undangan pada bulan lepas sebelum tamat tempoh penggal lima tahun.
"Gabenor Punjab dan Khyber Pakhtunkhwa tidak melaksanakan tugas mengikut perlembagaan untuk menetapkan tarikh yang tidak lewat daripada 90 hari dari tarikh pembubaran Dewan Undangan Negeri mengikut Perlembagaan Pakistan. Suruhanjaya Pilihan Raya Pakistan (ECP) juga tidak berbuat demikian,” menurut pejabat presiden Pakistan dalam surat yang ditujukan kepada ketua ECP Sikander Sultan Raja pada Isnin.
Presiden dalam surat pada 8 Februari, memaklumkan kepada ECP supaya segera mengumumkan tarikh pilihan raya umum di kedua-dua wilayah berkenaan.
Pada Isnin, Alvi berkata: “beliau perlu menjalankan tugas mengikut perlembagaan dan undang-undang dengan mengumumkan tarikh baharu pilihan raya agar tidak menyalahi undang-undang dan pelembagaan yang menetapkan pilihan raya perlu dijalankan dalam tempoh 90 hari selepas pembubaran.
ECP turut dikritik kerana tidak mengumumkan tarikh baharu pilihan raya.
PTI menggesa pilihan raya umum dijalankan sejak kerajaan persekutuan digulingkan dalam undi tidak percaya pada April tahun lepas.


Ibu bapa mula rungsing pembelajaran dalam talian jejaskan kesihatan anak

Ramai ibu bapa meluahkan kebimbangan mengenai kesihatan anak-anak mereka yang perlu memberikan tumpuan lama di hadapan skrin gajet, kerana mengikuti kelas dalam talian termasuk menggunakaan Zoom dan Google Meet selepas sekolah ditutup.Seorang ibu bapa itu berkongsi pengamalannya dengan MalaysiaNow mengatakan dua orang anaknya menerima kesan negatif daripada kelas dalam talian dengan salah seorang daripadanya terpaksa mendapatkan bantuan cermin mata berkuasa tinggi pada usia muda.Hafizah Aarif, 46 berkata, anak sulungnya yang berumur 16 tahun pula berdepan dengan kesukaran untuk tidur sehingga perlu berjumpa doktor.“Saya percaya, bukan sahaja anak-anak, tetapi para guru juga mengalami masalah yang sama. Semua tahu pembelajaran dalam talian memang akan merisikokan murid dalam banyak aspek terutama sekali kesihatan mereka,” katanya.Hafizah bimbang jika anak-anaknya itu perlu mengikuti kelas dalam talian sehingga tahun depan, kerana tiada sebarang jaminan diberikan mengenai sesi persekolahan akan dibuka semula pada tahun 2021.“Murid-murid ini tak mampu lagi nak bertahan. Tidak cukup mereka dikurung, mereka juga rasa dikongkong dengan jadual kelas yang padat.”Baru-baru ini kementerian pendidikan mengumumkan penutupan sekolah-sekolah di seluruh negara berikutan peningkatan kes Covid-19.Kali pertama sekolah dan institusi pengajian seluruh negara ditutup pada Mac lalu ketika pelaksanaan Perintah Kawalan Pergerakan (PKP), sebelum dibuka semula secara berperingkat bermula Jun.“Saya percaya, bukan sahaja anak-anak, tetapi para guru juga mengalami masalah yang sama. Semua tahu pembelajaran dalam talian memang akan merisikokan murid dalam banyak aspek terutama sekali kesihatan mereka,” katanya.Tetapi selepas beberapa penularan kes Covid-19 dilaporkan berlaku di sekolah dan pelaksanaan semula Perintah Kawalan Pergerakan Bersyarat (PKPB) memaksa pihak berkuasa membatalkan sesi persekolahan dan meminda tarikh bagi beberapa peperiksaan awam.Putrajaya berkata pihak sekolah perlu meneruskan sukatan pelajaran secara dalam talian.Tetapi Hafizah berkata kelas dalam talian tidak lagi “menyeronokkan” seperti awal-awal ketika anak-anaknya mula mengikutinya.“Mula-mula dulu, memang seronok lah sebab tak pergi sekolah. Duduk depan komputer tengok muka cikgu, kalau dah sampai berbulan mana boleh tahan lagi,” tambahnya.Hafizah sebelum ini berkongsi di Facebook mengenai masalah ini hingga meraih ulasan bertali arus di ruangan komen daripada ibu bapa lain yang rata-rata ibu bapa berkongsi masalah sama.Setakat ini perkongsian Hafizah mendapat lebih 4,000 sukaan, kira-kira 5,000 komen dan dikongsi lebih 1,000 kali.Hafizah bimbang mengenai nasib anak gadisnya itu yang merupakan seorang pelajar di sekolah berasrama penuh di Negeri Sembilan.Anaknya yang berusia 16 tahun itu sebelum ini seorang yang ceria berubah menjadi pendiam dan suka berkurung di dalam bilik sejak pembelajaran dalam talian dilaksanakan.Anak sulungnya juga kerap mengadu sakit kepala, dan berhenti menggunakan telefon pintar.Hafizah berkata doktor mendapati anaknya mempunyai tanda-tanda awal kemurungan peringkat rendah menyebabkannya tidak bercakap dan sering bersendirian.“Saya duduk bersama anak dan berbincang mengenai perkara ini, luluh hati saya apabila dia mengatakan dirinya letih untuk mengikuti kelas dalam talian dari awal pagi hingga petang dan tidak cukup tidur kerana kerja rumah dan latih tubi yang berlambak.”Bukan Hafizah sahaja mengalami pengalaman yang melibatkan anak-anak ketika pelaksanaan PKPB.Mohamad Imran Salehuddin, 39, berkata anak lelakinya yang berusia 11 tahun mudah berasa cemas setiap kali sebelum kelas bermula, kerana bimbang tidak mampu mengikuti apa yang diajar guru selain masalah gangguan internet.“Dari Isnin hingga Jumaat, dia akan jadi mudah beremosi,” kata Imran selepas dihubungi.Kumpulan Bertindak Ibu Bapa bagi Pendidikan atau PAGE merasakan ibu bapa perlu menjadikan kesihatan anak-anak sebagai keutamaan dengan berwaspada dengan penggunaan gajet berlebihan.“Pembelajaran tidak terhad hanya kepada dalam talian, banyak cara lain untuk belajar. Menolong ibu bapa di rumah dan kerja rumah, seperti memasak juga boleh menjadi pelajaran,” kata Presiden PAGE Noor Azimah Abdul Rahim.Presiden Persatuan Perubatan Malaysia (MMA) Dr Subramaniam Muniandy berkata, dalam waktu krisis seperti ini kerajaan tidak mempunyai pilihan selain menghalang para murid dan guru-guru ke sekolah dalam usaha membendung Covid-19.Katanya penutupan sekolah merupakan langkah perlu, dan mengurang risiko jangkitan virus kepada kanak-kanak.“Lagipun, pembelajaran dalam talian ada banyak alternatif, bukan sahaja depan gajet,” katanya.Beliau turut menyangkal dakwaan pembelajaran dalam talian akan merisikokan perkembangan anak-anak dengan mengatakan mereka sudah lama terbiasa dengan gajet seperti apabila bermain permainan video dan menggunakan media sosial seperti Instagram dan Tik Tok.Pertubuhan Kesihatan Sedunia mengesyorkan kanak-kanak berusia dua hingga lima tahun diberi melihat paparan skrin tidak melebihi satu jam sehari, dan tidak dibenarkan sama sekali pada usia di bawah dua tahun.


Rais Hussin letak jawatan sebagai pengerusi MDEC

Pengerusi Perbadanan Ekonomi Digital Malaysia (MDEC) Rais Hussin mengumumkan peletakan jawatan hari ini, mengatakan keputusan tersebut diambil berdasarkan prinsip.MDEC adalah sebuah syarikat berkaitan kerajaan (GLC) di bawah kementerian komunikasi dan multimedia yang diketuai Annuar Musa.Rais, yang merupakan ahli Bersatu, dilantik mengetuai MDEC pada Jun 2020, tiga bulan selepas kejatuhan kerajaan Pakatan Harapan.Dalam satu kenyataan, Rais berkata beliau sudah memaklumkan hasrat untuk meletak jawatan kepada Annuar pada Ogos.“Akan lebih mudah untuk hanya ‘ikut’ sahaja arahan daripada pemegang taruh kementerian/atau kementerian yang memantau, namun ia akan menjadi pertembungan besar suara hati dan budi.“Saya sentiasa yakin untuk melakukan perkara yang benar dengan berpegang pada prinsip yang hak. Semua perkara yang kurang pasti akan menjadi batasan yang saya sendiri bina,” katanya.


2 banduan AS guna berus gigi, loloskan diri demi pankek

Umpama satu percutian singkat, dua banduan Amerika Syarikat menggali lubang keluar dari penjara dengan menggunakan berus gigi – tetapi mereka berjaya ditahan beberapa jam kemudian di sebuah restoran pankek.
Kedua-dua banduan itu, yang dikenali sebagai John Garza, 37, dan Arley Nemo, 43, dilaporkan hilang dari Newport News Jail Annex petang Isnin di negeri Virginia.
Mereka menggunakan alat sementara yang diperbuat daripada berus gigi dan objek logam untuk mengambil kesempatan akibat kecacatan binaan di dinding penjara untuk mendapatkan akses kepada tetulang besi yang digunakan dalam pembinaan.
Menggunakan palang tetulang, mereka menebuk lubang di dinding itu dan memanjat satu lagi untuk melarikan diri.
Namun kebebasan mereka adalah singkat, kerana mereka ditangkap pada awal pagi Selasa di cawangan rangkaian restoran pankek Ihop di bandar Hampton.
Kenyataan syerif itu tidak menyatakan sama ada banduan tersebut berada di dalam atau di luar restoran ketika mereka ditangkap.
"Saya mengucapkan terima kasih kepada rakyat yang memerhati Garza dan Nemo di Ihop dan memaklumkannya kepada pihak penguat kuasa undang-undang. Ia menguatkan apa yang selalu kami katakan, 'lihat sesuatu, katakan sesuatu,' kata Syerif Gabe Morgan dalam satu kenyataan.
Menurut kenyataan itu, Garza ditahan atas pertuduhan menghina mahkamah dan terlibat dengan jenayah lain, manakala Nemo disabitkan atas kesalahan penipuan dan pemalsuan kad kredit.
Pejabat syerif tidak akan mendedahkan dengan tepat bagaimana lelaki itu mengeksploitasi kecacatan dalam pembinaan penjara.
"Disebabkan kelemahan ini muncul di seluruh kemudahan, dan sehingga semua kelemahan dikenal pasti dan dijamin, kami tidak akan membincangkan situasi itu dengan lebih lanjut atas sebab keselamatan,"kata kenyataan itu.


94.3% dewasa, 71.8% populasi lengkap divaksinasi

23,451,810 individu atau 94.3% populasi dewasa di seluruh negara lengkap divaksinasi setakat semalam.Sementara itu, 25,285,399 atau 97.4% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Bagi populasi keseluruhan, 71.8% telah menerima vaksinasi lengkap dan 77.5% lagi telah menerima sekurang-kurangnya satu dos vaksin termasuk suntikan tunggal vaksin CanSino.Sejumlah 235,607 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 48,673,215.Kelantan dan Sabah kekal berada di bawah kadar 80% vaksinasi bagi dewasa masing-masing 77.3% dan 71.5%.


Najib cadang usaha sama 1MDB dengan Aabar, kata bekas CFO

Mahkamah Tinggi diberitahu bahawa usaha sama antara 1Malaysia Development Berhad (1MDB) dengan anak syarikat International Petroleum Co (IPIC) iaitu Aabar Investment PJS (Aabar) merupakan cadangan Najib Razak.Bekas ketua pegawai kewangan (CFO) 1MDB Azmi Tahir berkata perkara itu dimaklumkan sendiri oleh ahli perniagaan dalam buruan Low Taek Jho atau Jho Low kepada beliau dan syarikat hasil usaha sama tersebut, Abu Dhabi Malaysia Investment Company (Admic), telah didaftarkan di Kepulauan Virgin British pada 5 Mac 2013 oleh peguam 1MDB Jasmine Loo.Azmi berkata beliau tidak tahu secara terperinci tujuan sebenar penubuhan Admic tetapi memandangkan perkara itu telah ditetapkan oleh Loo, ia pasti adalah kehendak Jho Low.“Saya mula diarahkan secara aktif oleh Jho Low apabila terdapat cadangan oleh beliau untuk menjalinkan usaha sama dengan Aabar pada hujung 2012 dan saya sebagai CFO akan dilibatkan dalam setiap tindakan yang membabitkan proses kewangan.“Termasuklah pada tahun 2013, ketika itu Jho Low dan Najib sedang berusaha untuk memastikan usaha sama antara G to G (kerajaan dengan kerajaan) melibatkan Abu Dhabi dan Malaysia dijayakan,” kata Azmi.Beliau berkata demikian ketika membacakan pernyataan saksi setebal 127 muka surat pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi Najib.Saksi pendakwaan ke-12 itu berkata cadangan usaha sama antara Abu Dhabi dan Malaysia dimulakan dengan Parcel A.1.0 di TRX namun ia tidak dilaksana kerana terdapat beberapa perubahan selepas itu.“Kemudian (ada) satu lagi rancangan usaha sama dengan Aabar berkaitan pelaburan dan pembangunan aset hartanah namun saya juga tidak terlibat kerana ia berada di bawah seliaan bahagian pelaburan dan Loo. Setahu saya, rancangan usaha sama ini juga tidak jadi.“Selepas kedua-duanya gagal, Jho Low telah merancang usaha sama ketiga yang dinamakan ‘Projek Pemangkin’ dan beliau mengarahkan Loo untuk mengetuai projek itu kerana ia melibatkan kutipan dana sebanyak US$6 bilion memandangkan Loo lebih mahir dalam mata wang tersebut,” katanya.Azmi berkata pada awal perbincangan mengenai projek ini, Jho Low telah mengeluarkan cadangan untuk menggunakan “Letter of Comfort” kementerian kewangan sebagai jaminan kepada penerbitan bon ini.“Projek ini merupakan arahan Najib melalui Jho Low dan Jho Low telah mengarahkan untuk mempercepat prosesnya terutama dari segi mendapatkan terbitan bon. Disebabkan itulah ia dilakukan secara tergesa-gesa dan sangat cepat,” katanya.Azmi kemudian dirujuk kepada surat sokongan bertarikh 14 Mac 2013 yang ditandatangani Najib iaitu Menteri Kewangan ketika itu bagi mewakili kerajaan Malaysia.Saksi itu berkata surat tersebut bertujuan menyokong penerbitan bon berjumlah AS$3 bilion dan sebagai satu jaminan yang akan meletakkan tanggungjawab serta komitmen kepada kerajaan sekiranya 1MDB gagal membuat pembayaran semula.“Najib telah meluluskan surat sokongan ini dengan menandatanganinya dalam tempoh yang singkat. Ia selari dengan apa yang dimaklumkan oleh Jho Low kepada kami bahawa Najib akan meluluskannya dan kami tidak perlu risau tentang kelulusan tersebut,” katanya.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.


Muhyiddin nafi terima RM1.3 juta dari UKSB

Bekas menteri dalam negeri Muhyiddin Yassin hari ini menafikan testimoni saksi kes rasuah Ahmad Zahid Hamidi yang mengatakan beliau menerima RM1.3 juta dari Ultra Kirana Sdn Bhd (UKSB) empat tahun lalu, mengatakan sedia untuk disiasat oleh pihak berkuasa anti rasuah berhubung perkara tersebut.Dalam sebuah kenyataan beliau berkata tidak pernah menerima sebarang wang dari David Tan Siong Sun sama ada secara langsung atau tidak langsung dari pengarah UKSB atau pemegang sahamnya.“Pernyataan ini adalah palsu. Saya dengan tegasnya menafikan pernyataan tersebut.“Pada masa itu, saya menjalani pembedahan kanser dan kemudian mengambil cuti selama beberapa bulan untuk rawatan lanjut,” katanya.Beliau turut menambah tugasannya sebagai menteri dalam negeri ketika itu telah diambil alih oleh perdana menteri ketika itu iaitu Dr Mahathir Mohamad.Terdahulu, saksi dalam perbicaraan kes rasuah Zahid, Tan yang merupakan bekas pengurus UKSB berkata Muhyiddin turut termasuk antara ahli politik yang dibayar syarikat itu.Tan memberitahu Mahkamah Tinggi Shah Alam bahawa Muhyiddin diberi wang tunai sebanyak RM1.3 juta melalui tiga transaksi, pada 4 Jun, 4 Julai dan 23 Ogos 2018.Berhubung perkara itu, Muhyiddin berkata beliau berada di luar negara pada tarikh yang dinyatakan oleh Tan.“Saya sebenarnya sedang menjalani rawatan di sebuah hospital di luar negara.“Adalah mustahil bagi saya menerima sebarang sogokan wang tunai daripada sesiapa dalam keadaan itu,” katanya.Muhyiddin turut berkata beliau tidak pernah disoal atau disiasat oleh pihak berkuasa berkenaan perkara itu.Beliau juga menggesa pihak pendakwaan menjelaskan perkara tersebut supaya tidak timbul fitnah buruk terhadapnya sedangkan beliau tegas menentang rasuah.“Saya juga bersedia untuk disiasat oleh Suruhanjaya Pencegahan Rasuah Malaysia (SPRM) mengenai perkara ini,” katanya.


7 anggota polis Kelantan terlibat dadah dibuang kerja

Seramai tujuh anggota polis dikenakan tindakan buang kerja sejak awal Januari lalu hingga hari ini, kata Ketua Polis Kelantan Shafien Mamat.Menurutnya, tindakan itu dilakukan selepas anggota terbabit didapati bersalah oleh mahkamah atas pelbagai kesalahan yang dilakukan seperti penagihan dadah dan kesalahan jenayah.“Sepanjang tahun ini sebanyak 116 laporan diterima oleh Jabatan Integriti dan Pematuhan Standard (JIPS) Kelantan, berhubung salah laku disiplin pegawai dan anggota.“Daripada jumlah itu, 61 kes sudah berjaya diselesaikan manakala baki 55 kes masih dalam siasatan,” katanya kepada pemberita selepas Majlis Perhimpunan Bulanan di Ibu Pejabat Polis Kontinjen (IPK) Kelantan hari ini.Mengulas lanjut, Shafien berkata kebanyakan kes melibatkan anggota berpangkat rendah dan berlaku di peringkat daerah.Dalam perkembangan lain, Shafien berkata sejumlah 770 kes penipuan dengan jumlah kerugian bernilai RM14.2 juta direkodkan Jabatan Siasatan Jenayah Komersil (JSJK) di negeri ini sejak awal Januari hingga 30 November tahun ini, berbanding tahun lalu merekodkan 866 kes dengan jumlah kerugian sebanyak RM17 juta.“Walaupun jumlah kes menurun namun penipuan e-dagang dan tipu pelaburan dalam talian pula menunjukkan peningkatan, dengan masing-masing merekodkan 318 dan 68 kes.“Kebanyakan kes penipuan seperti ini berlaku disebabkan mangsa kekurangan ilmu, kerana mereka sepatutnya menyiasat terlebih dahulu kesahihan pihak yang mereka berurusan atau menawarkan pinjaman tersebut,” katanya.


Kerajaan tanggung RM1.2 bilion lanjut kontrak 14,000 pegawai perubatan, pergigian dan farmasi

Kerajaan bersetuju melanjutkan kontrak kira-kira 14,000 doktor perubatan, pergigian dan pegawai farmasi bagi tempoh dua tahun (atau 7,000 setiap kohort/tahun) yang akan melibatkan implikasi kewangan sebanyak RM1.2 bilion, kata Menteri Kewangan Tengku Zafrul Tengku Aziz.Menurutnya, ini susulan keputusan kerajaan supaya pegawai perubatan, pergigian dan farmasi kontrak ditawarkan pelantikan secara kontrak selama dua tahun selepas melengkapkan tempoh khidmat wajib bagi memastikan kesinambungan perkhidmatan serta persediaan untuk mengikuti pengajian di peringkat kepakaran.“Kerajaan sangat prihatin terhadap tuntutan kumpulan petugas kesihatan kontrak itu dan sedar mengenai sumbangan serta peranan mereka sebagai barisan hadapan kesihatan dalam memberikan perkhidmatan kesihatan yang terbaik kepada rakyat, terutamanya dalam situasi pandemik Covid-19,” katanya dalam sesi soal jawab mengenai Program Pemulihan Negara (PPN) pada sidang khas Dewan Rakyat di Kuala Lumpur, hari ini.Menjelaskan selanjutnya, Zafrul berkata kerajaan juga bersetuju melanjutkan pelantikan secara kontrak bagi tempoh maksimum empat tahun untuk kalangan pegawai perubatan dan pergigian yang diterima mengikuti pengajian kepakaran dalam tempoh kontrak dua tahun pertama.Menurutnya, langkah itu bagi memastikan pegawai-pegawai berkenaan dapat melengkapkan pengajian kepakaran masing-masing.Selain itu, Zafrul memaklumkan bahawa Perdana Menteri Muhyiddin Yassin mengarahkan kementerian kesihatan serta agensi berkaitan merangka satu pelan komprehensif dan inklusif yang merangkumi tindakan segera, pelan jangka pendek, sederhana dan jangka panjang bagi hala tuju perkhidmatan perubatan.


Johor kurang 15,000 hingga 18,000 jururawat

Johor mengalami masalah kekurangan jururawat dan memerlukan kira-kira 15,000 hingga 18,000 tambahan perjawatan.Pengerusi Jawatankuasa Kesihatan dan Perpaduan Ling Tian Soon berkata tawaran menarik yang diterima daripada Singapura dan pertambahan bilangan hospital menjadi antara faktor menyebabkan kekurangan jururawat di negeri itu.Beliau berkata secara keseluruhan, Johor mempunyai seramai 12,533 jururawat dengan 8,777 orang daripadanya bertugas di sektor kerajaan manakala 3,756 orang di sektor swasta.“Ketika saya membuat lawatan rasmi ke hospital kerajaan dan swasta (di Johor) baru-baru ini, rata-rata petugas kesihatan mengetengahkan isu bahawa ramai (siswazah) terutama setelah habis pengajian, mereka pergi ke negara jiran kerana mendapat tawaran gaji yang sangat menarik.“Mungkin bertugas sebagai jururawat sahaja tetapi gaji mereka standard dengan doktor pakar di Malaysia sekiranya ditukar mata wang,” katanya diminta mengulas mengenai jumlah perjawatan jururawat di negeri itu selepas merasmikan Sambutan Hari Jururawat Antarabangsa Peringkat Negeri Johor 2022 hari ini. Ling berkata pihaknya menjangkakan lebih ramai rakyat Malaysia termasuk doktor akan berhijrah ke Singapura untuk mencari peluang pekerjaan, namun kerajaan negeri akan berusaha untuk menarik mereka supaya berkhidmat di Johor.Beliau berkata bagaimanapun masalah kekurangan jururawat yang dihadapi di negeri itu masih terkawal dan pihaknya akan mengadakan pertemuan dengan Menteri Kesihatan Khairy Jamaluddin dalam masa terdekat bagi membawa isu tersebut.Ling pada masa sama berharap agar lebih banyak kursus berkaitan kejururawatan diperkenalkan, seterusnya dapat melahirkan lebih ramai jururawat sama ada untuk berkhidmat di hospital kerajaan ataupun swasta.


Hikmah baik dan buruk pandemik terhadap perkembangan kanak-kanak

Ketika pelbagai sekatan pergerakan dilaksanakan di seluruh negara berikutan pandemik Covid-19 menjejaskan sektor sosial dan ekonomi, ia juga turut memberikan hikmah lain dalam bentuk meningkatnya kesedaran mengenai gangguan perkembangan kanak-kanak.Ketika kehidupan sebelum pandemik, ibu bapa yang sibuk bekerja dan perlu menyelesaikan tanggungjawab lain dan tidak membolehkan mereka meluangkan lebih banyak masa dengan anak-anak.Namun, akibat terpaksa duduk di rumah di bawah perintah kawalan pergerakan (PKP) bagi membendung wabak Covid-19, ramai ibu bapa yang menyedari anak-anak mereka mungkin memerlukan bantuan, kata seorang ahli psikologi di Persatuan Autisme Kebangsaan Malaysia.Hal ini, menurut Lee Beewah, adalah satu titik perubahan kepada ramai orang.“Pandemik menyebabkan ibu bapa lebih berhati-hati dalam meneliti tingkah laku anak-anak mereka berbanding sebelum ini,” katanya kepada MalaysiaNow.“Sebelum ini, ramai ibu bapa tiada waktu bersama anak-anak kerana mereka bekerja. Namun kerana kita semua terpaksa duduk di rumah sepanjang pandemik, mereka dapat lihat sesuatu yang tidak kena mengenai anak-anak mereka.”Walaupun pandemik menyebabkan sebahagian ibu bapa dapat mengesan perkara itu dan membolehkan mereka mendapatkan intervensi awal.Sementara sebahagian yang sudah pun bergelut dengan diagnosis gangguan perkembangan anak-anak menyebabkan kesukaran yang mereka hadapi bertambah ekoran terpaksa menghadapi krisis Covid-19.Hal ini sangat dirasai terutama dalam kalangan kanak-kanak autistik yang sangat terkesan akibat pelaksanaan beberapa kekangan ekoran pandemik.Walaupun situasi mereka mungkin dapat diuruskan ketika awal pandemik melanda negara tahun lalu, namun setelah hampir dua tahun pelaksanaan pelbagai sekatan dan PKP, Lee berkata kesan-kesan isolasi atau keterasingan menjadi semakin menonjol.“Ketika kanak-kanak terpaksa duduk di rumah bagi jangka waktu yang terlalu lama, sebahagian mereka mungkin akan rasa selesa dengan keadaan itu, dan pada waktu itulah hal ini membawa satu kesan yang tidak elok,” katanya.“Keterasingan memberi kesan kepada kanak-kanak, lebih-lebih lagi bagi kanak-kanak yang autistik kerana mereka kurang berinteraksi dengan teman-teman seusia mereka di luar rumah. Ia akan memberi kesan dalam cara interaksi mereka dengan orang lain dan dalam jangka waktu yang lama, keadaan itu akan jadi sangat tidak baik untuk mereka.”Apa yang diperkatakan Lee itu turut diakui seorang ahli perniagaan Ieda Ilham.Sebelum pandeik melanda, dia sibuk menguruskan anak lelakinya, Megat Iman Ziqri, yang didiagnosis mengalami autisme ringan dan lambat bertutur ketika usianya dua tahun.Ieda sering mengetengahkan pengalamannya membesarkan anak autistik yang sebahagiannya adalah kesan daripada penggunaan telefon pintar ketika masih terlalu kecil.Bagi membolehkan anaknya leka ketika dia sibuk bekerja, Ieda memberikan telefon kepada Megat ketika usianya satu tahun.“Ini adalah kesilapan yang saya tak mahu ibu bapa lain buat,” katanya.“Anak mungkin tak kacau kita lagi, tapi dia akan cipta dunianya sendiri. Dalam jangka waktu yang lebih lama, mereka mungkin tidak lagi mahu berinteraksi dengan orang lain.”Megat kini berusia sembilan tahun dan sudah mengalami banyak perubahan positif bahkan ketika tempoh pandemik, kanak-kanak itu juga kini boleh menghadiri sesi-sesi terapi autisme.Megat juga menerima lebih banyak perhatian daripada keluarganya, yang kini mengambil langkah mengenakan had waktu penggunaan telefon pintar.“Sepanjang pandemik, ibu bapa perlu luangkan waktu dan berikan perhatian yang lebih kepada anak-anak mereka, lebih-lebih lagi yang berusia di bawah tujuh tahun kerana ia adalah tempoh paling penting dalam perkembangan anak-anak,” kata Ieda.Lee turut bersetuju pemberian peranti pintar kepada kanak-kanak boleh membahayakan mereka dalam jangka masa yang lebih panjang.“Kajian klinikal membuktikan kanak-kanak yang terlampau terdedah dengan penggunaan peranti pintar memiliki masalah kurang kemahiran organisasi dan menyelesaikan masalah, mereka juga kurang kemahiran berkomunikasi dan lemah dalam berinteraksi,” katanya.“Ia memberi kesan dalam banyak ruang perkembangan kanak-kanak.”Lee turut menasihatkan ibu bapa yang mengesyaki anak mereka mempunyai tingkah laku yang pelik untuk membuat janji temu dengan pakar perkembangan kanak-kanak.“Lebih baik anak-anak ini dapat intervensi awal daripada terpaksa duduk di rumah sementara ibu bapa harap anak mereka akan jadi bertambah baik,” katanya.“Ibu bapa juga boleh buat kajian mengenai pemerhatian yang mereka lihat pada anak-anak. Bila anda ada ilmu mengenainya, anda akan jadi lebih tenang dan sedar, bukan sukar untuk dapatkan bantuan.”


Letupan bom bunuh diri di Somalia ragut 20 nyawa

Sekurang-kurangnya 20 orang terbunuh dan beberapa lagi cedera dalam kejadian letupan bom berasingan di selatan Somalia pada Rabu.
Seorang pegawai polis di bandar Marka, wilayah Lower Shabelle memberitahu Agensi Anadolu (AA) bahawa seorang pengebom bunuh diri bertindak meletupkan dirinya sehingga mengorbankan 13 orang, termasuk Datuk Bandar Abdullahi Ali Wafow, pengawal keselamatan dan orang awam.
Mangsa yang cedera telah dibawa ke hospital untuk menerima rawatan.
Marka yang terletak 90 kilometer dari Mogadishu, ibu negara Somalia, merupakan sebuah bandar utama yang menempatkan beberapa kontinjen misi pengaman Kesatuan Afrika.
Serangan berlaku berhampiran ibu pejabat pentadbiran Marka.
Kumpulan pengganas Al-Shabaab mengaku bertanggungjawab atas serangan itu.
Di wilayah yang sama, letupan periuk api menggegarkan pasar di bandar Afgoye, mengorbankan sekurang-kurangnya tujuh orang dan mencederakan lebih 14 yang lain, menurut pegawai keselamatan serantau di Lower Shabelle.
Serangan di Afgoye turut memusnahkan bangunan dan kedai berhampiran, menurut seorang saksi.
Afgoye terletak 30 kilometer dari barat daya Mogadishu.
Sementara itu, Turkiye mengutuk sekeras-kerasnya serangan pengganas yang membawa maut di Somalia.
“Kami amat sedih apabila mengetahui ramai orang, termasuk pegawai dan orang awam terkorban atau cedera dalam serangan pengganas yang berlaku di Afgoye dan Marka,” lapor AA memetik kenyataan Kementerian Luar Turki.


Kerajaan UK belanja £162 juta untuk pemakaman Ratu Elizabeth

Jabatan kerajaan Britain dianggar membelanjakan sejumlah £161.7 juta (kira-kira RM925.5 juta) untuk pemakaman negara Ratu Elizabeth dan acara berkaitan, kata Perbendaharaan pada Khamis.
Negara itu berkabung dalam tempoh 10 hari selepas ratu paling lama memerintah Britain itu mangkat pada usia 96 tahun, 8 September tahun lalu.
Acara diakhiri dengan pemakaman negeri pada 19 September.
Pada ketika itu keranda Elizabeth disimpan di Katedral Edinburgh sebelum dipindahkan ke London, di mana dianggarkan 250,000 orang beratur bagi memberi penghormatan terakhir di Dewan Westminster.
Pewaris takhta, Raja Charles, juga memulakan lawatan ke empat negara Britain bersama perdana menteri ketika itu Liz Truss.
"Keutamaan kerajaan ialah acara ini berjalan lancar dan dengan tahap yang sesuai, sambil pada setiap masa memastikan keselamatan dan perlindungan terhadap orang ramai," kata John Glen, Ketua Setiausaha Perbendaharaan, dalam satu kenyataan kepada Parlimen.
Pejabat Dalam Negeri, yang bertanggungjawab dalam hal kepolisan dan keselamatan negara, menyumbang bahagian terbesar daripada jumlah itu, dengan kos £73.7 juta.
Polis Metropolitan London berkata ketika itu pemakaman adalah acara kepolisan terbesar dalam sejarahnya, dengan orang kenamaan dari seluruh dunia hadir.


Kakitangan Hospital Kajang didakwa terima rasuah urus jenazah

Selepas tiga rakan sekerjanya didakwa di Shah Alam semalam, seorang lagi kakitangan Hospital Kajang, Selangor didakwa di Mahkamah Sesyen hari ini atas enam pertuduhan menerima rasuah berhubung pengurusan jenazah April tahun lepas.Tertuduh Mohd Fariq Ariffin, 34, penolong pegawai perubatan, mengaku tidak bersalah sebaik pertuduhan dibacakan terhadapnya di hadapan hakim M. Bakri Abd Majid.Mengikut kertas pertuduhan, Mohd Fariq yang bertugas di Unit Forensik Hospital Kajang didakwa menerima rasuah sebanyak RM1,750 di CIMB Cawangan Bercham, Ipoh antara 28 April lepas hingga 5 Februari ini.Dia didakwa melakukan kesalahan yang boleh dihukum di bawah Seksyen 17 (a) Akta Suruhanjaya Pencegahan Rasuah Malaysia (SPRM) 2009 dan boleh dihukum dibawah Seksyen 24 (1) akta sama yang boleh membawa hukuman penjara sehingga 20 tahun dan didenda tidak kurang daripada lima kali ganda jumlah atau nilai suapan.Mahkamah membenarkan tertuduh diikat jamin RM5,000 untuk kesemua pertuduhan dengan seorang penjamin di samping syarat tambahan untuk melaporkan diri setiap awal bulan di pejabat SPRM terdekat selain menyerahkan pasport kepada mahkamah.Pendakwaan hari ini dilakukan timbalan pendakwa raya Fadhli Ab Wahab manakala tertuduh diwakili peguam Syahrul Nizam.Mahkamah turut membenarkan kes ini dipindahkan ke Mahkamah Sesyen Shah Alam untuk disebut semula pada 10 Januari bersama tiga tertuduh lain.Pada Rabu, tiga kakitangan Hospital Kajang didakwa di Mahkamah Sesyen Shah Alam atas pertuduhan yang sama.Media pada 8 Oktober lepas melaporkan lima kakitangan jabatan forensik sebuah hospital di Selangor ditahan berhubung kes rasuah pengurusan jenazah dipercayai mengaut untung kira-kira RM22,000 dalam tempoh dua tahun sejak 2019.Petugas kesihatan itu menerima habuan RM300 hingga RM400 bagi setiap jenazah daripada ejen mengikut jenis kematian.


Tidak salah bercita-cita nak jadi PM, kata KJ

Khairy Jamaluddin menjawab kritikan segelintir pihak terhadap hasratnya menjadi perdana menteri suatu hari nanti dengan mengatakan beliau mahu membuktikan Barisan Nasional (BN) tidak ketandusan pemimpin yang mampu memimpin negara.
Ini susulan kenyataan calon BN di Sungai Buloh itu yang berkata mahu menerajui Umno suatu hari nanti dan menjadi perdana menteri di peringkat persekutuan.
Bagaimanapun, kenyataan tersebut mengundang kritikan apabila ramai pihak membidas Khairy mempunyai cita-cita seperti Pengerusi Pakatan Harapan (PH) Anwar Ibrahim yang disebut-sebut tidak pernah berputus asa untuk diangkat menjadi perdana menteri.
"Tak salah untuk sesiapa nak ada cita-cita.
"Saya cuma bagi bayangan untuk beri khidmat pada negara dan rakyat.
"Kalau diberikan peluang saya juga mahu kemudi negara di kemudian hari," katanya dalam satu sidang media di Cyberjaya, Selangor hari ini.
Pada 8 November, Khairy menyatakan hasrat beliau pertama kali untuk menjadi perdana menteri di hadapan pengundi Sungai Buloh dalam ceramah kempennya di Taman Saujana Utama.
"Dengan takdir Allah, dengan sokongan daripada rakan-rakan, satu hari nanti saya nak pimpin Umno, satu hari nanti saya nak jadi perdana menteri kamu untuk kita bangunkan negara ini.”
Pada 2018, Khairy melawan Ahmad Zahid Hamidi bagi jawatan presiden pada pemilihan Umno, namun gagal merebut jawatan itu selepas hanya menerima 61 undi dari 191 perwakilan Umno bahagian.
Sementara Tengku Razaleigh Hamzah yang turut merebut jawatan itu berada di kedudukan terakhir.
Khairy dilihat sebagai salah seorang pemimpin yang tidak sehaluan dengan Zahid dinamakan sebagai calon di Sungai Buloh selepas diminta mengosongkan kerusinya di Rembau bagi memberi laluan kepada Timbalan Presiden Umno Mohamad Hasan untuk bertanding di kerusi itu.


Harga makanan terutamanya makanan bayi melambung tinggi di Sweden

Peningkatan harga makanan mencatatkan rekod di Sweden terutamanya untuk produk makanan bayi, menurut satu tinjauan, lapor Xinhua.
Tinjauan terhadap kira-kira 44,000 barangan itu mendapati harga makanan meningkat sebanyak 2.5% pada Februari - peningkatan bulanan tertinggi sejak 2015, lapor agensi TT.
Harga produk makanan bayi meningkat secara purata sebanyak 10.8% daripada Januari.
"Ramai keluarga tidak dapat menampung kehidupan dan menjadi masalah yang perlu ditangani oleh ahli politik, terutamanya bagi ibu bapa tunggal..." kata pengasas dan pengarah urusan Matpriskollen, Ulf Mazur.
Hasil tinjauan turut menunjukkan harga makanan meningkat sebanyak 17.8% tahun ke tahun pada Februari.
Berikutan inflasi yang kian berleluasa, ramai rakyat Sweden sudah mula mengubah tabiat pembelian, lapor Televisyen Sweden (SVT) baru-baru ini.
"Hampir lapan daripada 10 rakyat telah membuat perubahan, apa dan berapa banyak yang mereka beli," kata ahli ekonomi di Swedbank, Arturo Arques.
Arques berkata kira-kira 20% daripada 3,100 pengguna mempunyai margin kewangan yang sangat tipis, menyebabkan peningkatan harga makanan menambahkan lagi beban kepada mereka.
“Golongan paling terjejas ialah mereka yang menganggur, pelajar, warga emas dengan pencen yang rendah, mereka yang bercuti sakit dan ibu bapa tunggal - terutamanya wanita," kata Arques.
Menurut data terkini yang dikeluarkan oleh Statistics Sweden pada Februari, inflasi 12 bulan yang diukur oleh Indeks Harga Pengguna (CPI) berada pada 11.7% pada Januari.


Malaysia dan Brunei setuju laksana VTL udara, darat

Pelaksanaan Laluan Perjalanan Lengkap Vaksin (VTL) serta pengiktirafan untuk menggunakan MySejahtera dan BruHealth merupakan dua perkara utama yang diputuskan semasa lawatan rasmi dua hari perdana menteri ke Brunei bermula Isnin.Persetujuan yang dicapai di peringkat dasar hasil pertemuan empat mata Ismail Sabri Yaakob dan Sultan Brunei Sultan Hassanal Bolkiah itu sekali gus melegakan rakyat kedua-dua negara selain dapat merancakkan semula sektor ekonomi.Pada masa ini terdapat lebih 25,000 rakyat Malaysia yang bermastautin di Brunei Darrussalam terdiri daripada pelbagai peringkat seperti golongan professional, penuntut dan yang bekerja di negara ini, selain penduduk Sarawak, terutama di kawasan sempadan, yang berulang-alik ke Brunei.Penutupan sempadan negara akibat penularan wabak Covid-19 itu menyebabkan ada dalam kalangan mereka yang telah dua tahun tidak pulang ke Malaysia bertemu anggota keluarga.Menyifatkan kunjungan rasmi pertama beliau ke Brunei sebagai amat berjaya, Ismail berkata VTL antara kedua-dua negara bukan sahaja melalui penerbangan empat kali seminggu yang dicadangkan tetapi juga melalui jalan darat bagi kemudahan penduduk yang tinggal bersempadan dengan negara itu.“Alhamdullilah, lawatan rasmi pertama saya selama dua hari ke negara Brunei Darussalam berlangsung dengan baik dan sempurna… kunjungan ini amat berjaya,” kata Ismail pada sidang akhbar di akhir lawatan beliau sebelum berlepas pulang ke MalaysiaKunjungan perdana menteri dan delegasi itu turut berkisar kepada perbincangan berhubung langkah-langkah untuk meningkatkan kerjasama ekonomi termasuk perdagangan dan pelaburan antara Malaysia dan Brunei.“Malaysia dan Brunei mempunyai banyak potensi dalam bidang ini,” katanya sambil memberitahu nilai dagangan pada tahun lepas meningkat 70.4% kepada RM8.03 bilion.Beliau berkata perdagangan kawasan sempadan juga penting dengan nilai RM832.40 juta pada tahun lepas.“Di samping penyertaan Petronas dan beberapa syarikat terkemuka Malaysia dalam kerjasama ekonomi Malaysia-Brunei, saya percaya kerjasama dalam bidang PKS (perusahaan kecil dan sederhana) serta kerjasama Sabah-Brunei dan Sarawak-Brunei berpotensi untuk ditingkatkan,” katanya.Antara perkara lain yang berjaya diselesaikan hasil kunjungan itu adalah isu persempadanan yang tertangguh dan projek Lebuh Raya Trans-Borneo yang menghubungkan Malaysia (Sarawak dan Sabah) dan Brunei, selain turut membincangkan isu-isu serantau iaitu Myanmar dan Laut China Selatan.Mengenai persempadanan, kedua-dua pemimpin negara itu sepakat supaya mesyuarat pertama Jawatankuasa Bersama Persempadanan Darat yang dipersetujui pada 2011 di peringkat pegawai kanan diadakan pada kadar segera untuk memuktamadkan segera kawasan yang yang belum disusun dan ditanda.Hubungan diplomatik yang telah lama terjalin antara Malaysia dan Brunei amat istimewa dan membuka peluang kerjasama kepada kedua-dua negara dalam pelbagai bidang meliputi perdagangan, kesihatan, pertahanan, pelancongan dan pelbagai bidang lain lagi.Hubungan itu berterusan melalui Rundingan Pemimpin Tahunan (ALC) yang merupakan platform tertinggi, penting bagi membincangkan isu-isu berkepentingan bersama.Pada tahun ini Malaysia akan menjadi tuan rumah bagi ALC ke-24 di Kuala Lumpur dan Ismail mengalu-alukan keberangkatan Sultan Brunei dan delegasi ke Malaysia untuk menghadiri rundingan itu.Ismail menyifatkan kesemua persetujuan yang dicapai semasa lawatan singkat beliau ke Brunei mencerminkan komitmen padu antara kedua-dua pihak ke arah peningkatan hubungan ke suatu tahap yang lebih tinggi dan mantap.“Lawatan saya ini, walaupun singkat, tetapi amat bermakna kepada keakraban hubungan istimewa Malaysia-Brunei Darussalam.


Lebih 6.8 juta suntikan penggalak diberi ketika 31 kes kematian dicatat

Sebanyak 22,868,434 individu atau 97.7% populasi dewasa di negara ini telah melengkapkan dos vaksin Covid-19 setakat 11.59 malam tadi. Berdasarkan data kementerian kesihatan Malaysia (KKM) menerusi laman CovidNow, sebanyak 23,158,375 individu atau 98.9% daripada kumpulan itu menerima sekurang-kurangnya satu dos vaksin. Bagi populasi remaja pula, sebanyak 87.7% atau 2,760,090 individu berusia 12 hingga 17 tahun telah melengkapkan vaksinasi mereka, manakala 2,851,195 individu atau 90.6% menerima sekurang-kurangnya satu dos vaksin Covid-19.Sementara itu, sejumlah 241,595 dos vaksin diberikan semalam melibatkan 2,844 dos pertama, 3,952 dos lengkap dan 234,799 dos penggalak. Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kepada 58,303,449 dos termasuk 6,865,812 dos penggalak. Sementara itu, menurut portal GitHub KKM, sebanyak 31 kes kematian direkodkan semalam.Selangor mencatatkan angka kematian tertinggi sebanyak sembilan kes, diikuti Kedah, Johor, Kelantan, Perak dan Sabah dengan masing-masing merekodkan tiga kes, Pahang dan Pulau Pinang (dua) dan masing-masing satu kes di Kuala Lumpur, Terengganu serta Negeri Sembilan.


Mesyuarat exco kerajaan Melaka berjalan seperti biasa, kata ketua menteri

Mesyuarat exco kerajaan Melaka yang berlangsung semalam di Seri Negeri berjalan lancar seperti biasa di bawah kerajaan sementara walaupun mempunyai had dalam pengurusan dan pentadbiran, kata Ketua Menteri Sulaiman Md Ali.“Ada yang boleh dan tidak boleh. Jadi, bagi memastikan kerajaan di bawah SUK (setiausaha kerajaan negeri) Kamel Mohamad, saya sebagai ketua menteri dan exco yang ada sudah tentu membantu dalam apa juga cara agar kerajaan sementara ini terus berfungsi dengan baik.“Ini terutama aktiviti berkaitan bantuan kepada rakyat dan pekerjaan yang sepatutnya berjalan seperti biasa, dipantau seperti kebiasaannya,” katanya pada sidang akhbar selepas melancarkan Pelan Induk Keselamatan dan Kesihatan Pekerjaan 2025 (OSHMP25) serta perasmian Minggu Keselamatan dan Kesihatan Pekerjaan (KKP) 2021 peringkat negeri Melaka hari ini.Hadir sama Ketua Pengarah Jabatan Keselamatan dan Kesihatan Pekerjaan (JKKP) Zailee Dollah dan Exco Perpaduan, Hubungan Masyarakat, Tenaga Kerja dan Hal Ehwal Pengguna Ismail Othman.Mesyuarat exco berlangsung semalam adalah yang pertama dipengerusikan Sulaiman sebagai Ketua Menteri kerajaan sementara sejak Dewan Undangan Negeri (DUN) Melaka dibubarkan pada 4 Oktober apabila empat Ahli Dewan Undangan Negeri (ADUN) mengumumkan hilang kepercayaan dan menarik sokongan terhadap kepimpinan Sulaiman.Empat bekas Adun berkenaan ialah Idris Haron (Sungai Udang), Nor Azman Hassan (Pantai Kundor), Norhizam Hassan Baktee (Pengkalan Batu) dan Noor Effandi Ahmad (Telok Mas).Dalam perkembangan lain, Sulaiman berkata Melaka dijangka beralih ke Fasa Empat Pelan Pemulihan Negara (PPN) pada minggu ketiga bulan ini.“Melaka sepatutnya boleh bersama dengan Pahang untuk beralih ke Fasa Empat namun keadaan kes yang turun naik menyebabkan kita tangguhkan dahulu. Keputusan peralihan fasa akan ditentukan pada minggu hadapan,” katanya.Sementara itu, OSHMP25 merupakan kesinambungan daripada tiga pelan strategik lima tahun KKP terdahulu yang bermatlamat membentuk budaya kerja selamat dan sihat, sekali gus menjadi tunggak dalam menjadikan tempat kerja di Malaysia selamat serta sihat menerusi program strategik pencegahan kemalangan dan penyakit pekerjaan yang komprehensif.Program seminar itu dihadiri 50 peserta secara bersemuka dan 750 lagi secara dalam talian, terdiri daripada golongan profesional dari jabatan kerajaan, pihak berkuasa tempatan, universiti awam dan swasta serta pengamal KKP.


Pencarum boleh pinjam bank dengan cagaran KWSP bermula 7 April

Kumpulan Wang Simpanan Pekerja (KWSP) memperincikan mekanisme serta terma dan syarat bagi Fasiliti Sokongan Akaun Dua (FSA2) yang akan dilaksanakan dalam dua fasa, bermula 7 April bagi fasa satu.
Menurut KWSP dalam kenyataan hari ini, ahli yang memenuhi kriteria kelayakan boleh memohon menerusi bank yang mengambil bahagian iaitu MBSB Bank dan Bank Simpanan Nasional (BSN), selain mempertimbangkan penyertaan lebih banyak bank.
“Semasa fasa satu, yang akan bermula pada 7 April dan kekal dibuka selama setahun, ahli yang layak berumur 40 tahun ke atas boleh memohon, tertakluk kepada kesediaan bank yang mengambil bahagian,” menurut KWSP.
Sementara itu, menurut KWSP,  tarikh mula fasa dua untuk ahli di bawah umur 40 tahun akan diumumkan dalam masa terdekat.
Institusi itu memaklumkan dengan kemudahan berkenaan semua ahli KWSP warganegara Malaysia di bawah umur 55 tahun boleh membuat notis awal untuk Pengeluaran Umur 50 Tahun atau 55 Tahun, dengan syarat mereka mempunyai jumlah minimum RM3,000 dalam Akaun Dua KWSP.
“Jumlah pembiayaan maksimum ditetapkan pada RM50,000, tertakluk kepada baki Akaun Dua KWSP, dengan tempoh pembayaran balik sehingga 10 tahun,” menurut kenyataan itu.
Jelas KWSP, kadar faedah (konvensional) atau kadar keuntungan (Islamik) yang akan dikenakan oleh bank yang mengambil bahagian di bawah program itu adalah antara 4% hingga 5%, lebih rendah dan lebih berpatutan daripada kadar pasaran semasa iaitu lapan hingga 15%.
“Sekiranya ahli membuat notis awal untuk Pengeluaran Umur 50 Tahun, KWSP akan membayar prinsipal dan dividen terkumpul daripada Akaun Dua ke dalam akaun pembiayaan ahli dengan bank pada mana-mana peringkat umur antara 50 dan 54 tahun mengikut pilihan ahli.
“Jika ahli memilih Pengeluaran Umur 55 Tahun, KWSP akan membayar prinsipal dan dividen terkumpul daripada Akaun Dua ke dalam akaun pembiayaan ahli dengan bank pada umur 55 tahun,” menurut kenyataan itu.
Selain itu, KWSP memaklumkan jumlah yang dibayar akan digunakan untuk menjelaskan baki pembiayaan peribadi, sekiranya ada, sebelum memulangkan sebarang lebihan kepada ahli.
Menurut badan itu, simpanan ahli akan kekal dalam Akaun Dua dan terus menerima dividen tahunan KWSP, seterusnya membolehkan mereka menerima manfaat daripada kuasa pengkompaunan dividen ke atas simpanan persaraan, di samping masih memenuhi keperluan kewangan jangka pendek mereka.
“Ahli boleh membatalkan notis awal Pengeluaran Umur 50 Tahun atau 55 Tahun dengan memaklumkannya kepada KWSP sekiranya telah menyelesaikan sepenuhnya pembiayaan peribadi mereka.
“Sebaik sahaja notis awal dibatalkan, jumlah yang dipohon untuk pengeluaran (prinsipal dan dividen terkumpul) dalam Akaun 2 boleh digunakan untuk pengeluaran prapersaraan lain daripada KWSP,” katanya
Menurut KWSP, FSA2 bertujuan membantu ahli mendapatkan pembiayaan peribadi daripada institusi perbankan dan simpanan dalam Akaun Dua hanya boleh digunakan untuk membayar pembiayaan peribadi ini menerusi permohonan awal Pengeluaran Bersyarat Umur 50 Tahun atau 55 Tahun, berdasarkan pengeluaran sedia ada yang dibenarkan di bawah Akta KWSP 1991.
“Pihak bank akan mentadbir sepenuhnya proses permohonan untuk pembiayaan peribadi melalui kemudahan ini, tertakluk kepada penilaian pembiayaan dan rangka kerja kredit mereka.”
Menurut KWSP, permohonan pembiayaan peribadi boleh dibuat secara dalam talian menerusi institusi perbankan yang mengambil bahagian dan ahli perlu melakukan semakan kelayakan sebelum memohon di https://fsa2.kwsp.gov.my  yang turut menyediakan soalan-soalan lazim berserta jawapan berkenaan fasiliti itu bermula 5 April ini.
Ahli juga perlu mendaftar atau mengemas kini nombor telefon bimbit menerusi terminal kendiri di mana-mana cawangan KWSP bagi tujuan penerimaan kod pemberian kuasa transaksi (TAC) untuk pengesahan identiti.
Untuk maklumat lanjut mengenai FSA2, ahli boleh merujuk laman web KWSP di www.kwsp.gov.my atau hubungi Pusat Pengurusan Perhubungan di 03-8922 6000.


Kes pengubahan wang haram Shafee Abdullah bermula esok

Selepas hampir tiga tahun, perbicaraan peguam terkemuka Muhammad Shafee Abdullah yang berhadapan dua pertuduhan pengubahan wang haram RM9.5 juta yang didakwa diterimanya dari bekas perdana menteri Najib Razak dan dua pertuduhan membuat kenyataan palsu kepada Lembaga Hasil dalam Negeri (LHDN), akan bermula esok di Mahkamah Tinggi.Sebelum ini, tarikh perbicaraan Shafee telah dikosongkan untuk memberi laluan kepada perbicaraan kes Najib yang masih berjalan. Shafee mengetuai pihak pembelaan dalam perbicaraan kes jenayah bekas perdana menteri itu.Perbicaraan di hadapan hakim Muhammad Jamil Hussin dijadualkan bermula pada pukul 9 pagi.Kes ini akan dikendalikan oleh timbalan pendakwa raya Afzainizam Abdul Aziz sementara peguam Harvinderjit Singh akan mewakili Muhammad Shafee.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui cek dikeluarkan oleh Najib yang dimasukkan ke dalam akaun CIMB Bank Berhad miliknya.Beliau didakwa menerima cek RM4.3 juta pada 13 September 2013 dan RM5.2 juta lagi pada 17 Februari 2014.Muhammad Shafee dituduh melakukan kedua-dua kesalahan itu di CIMB Bank Bhd, J2 & K1, Taman Tunku, Bukit Tunku di sini.Pertuduhan adalah mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.Muhammad Shafee juga didakwa atas dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.Tertuduh didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim pada 3 Mac 2015 dan 29 Jun 2015, jika sabit kesalahan akan berdepan hukuman penjara maksimum 15 tahun dan denda tidak kurang dari lima kali ganda daripada jumlah hasil aktiviti haram.


BN kumpul maklum balas bertanding PRU15 menggunakan simbol ‘dacing’

MalaysiaNow difahamkan Barisan Nasional (BN) sedang menimbang untuk bergerak secara bersendirian pada pilihan raya akan datang tanpa sekutunya dalam kerajaan persekutuan, dengan mengumpul maklum balas daripada akar umbi sebelum membuat keputusan itu.Ini bermakna simbol “dacing” putih dan biru akan digunakan, dan meninggalkan rakan-rakan dalam Perikatan Nasional (PN) dan juga Muafakat Nasional (MN), piagam yang ditandatangani bersama PAS tahun lepas.BN yang pernah berkuasa sebelum ini melakukan kaji selidik sama ada jenama atau logo gabungan itu masih relevan, dan adakah menggunakan kembali logo itu merupakan langkah bijak, selepas buat pertama kali dalam sejarah kalah pada pilihan raya tahun 2018.“Kajian itu mahu melihat apakah Bersatu dan PAS popular dalam kalangan rakyat Malaysia,” kata sumber yang mengetahui tentang kaji selidik melibatkan petugas komunikasi BN di seluruh negara itu kepada MalaysiaNow.Kajian ini dilakukan ketika wujud ketegangan antara Umno dan PN, berikutan penyingkiran Ahmad Faizal Azumu sebagai menteri besar Perak.Faizal yang merupakan timbalan presiden Bersatu, kalah dalam usul undi percaya yang dicadangkan ahli Dewan Undangan Negeri (Adun) Umno Jumaat lepas, selepas berlaku pertikaian antara beliau dan Umno mengenai pelantikan beberapa pegawai penting termasuk setiausaha politiknya.Sejak dari itu PAS dan Bersatu mengkritik tindakan Umno menyingkirkan Faizal.BN pernah menguasai kerajaan persekutuan selama enam dekad sebelum tersungkur pada pilihan raya 2018.Kajian ini dilakukan ketika wujud ketegangan antara Umno dan PN, berikutan penyingkiran Ahmad Faizal Azumu sebagai menteri besar Perak.Kemudiannya empat parti mengumumkan keluar daripada gabungan itu: Gerakan dan myPPP di semenanjung, serta PBB dan SUPP di Malaysia Timur.Selain Umno, gabungan itu kini masih disokong MCA, MIC dan beberapa parti komponen kecil berasaskan kaum seperti Kimma, IPF dan Makkal Sakti.Kaji selidik BN itu dilakukan selepas perkara yang sama dilakukan Umno sebelum ini, bagi mengetahui sama ada ahli parti Melayu itu terbuka untuk bekerjasama dengan DAP dan PKR pada pilihan raya umum akan datang.Beberapa pemerhati politik berkata mereka tidak terkejut dengan tindakan yang diambil oleh BN bagi menghadapi pilihan raya umum secara bersendirian.Penganalisis politik Mahadee Ismail mengatakan gabungan itu merasakan diri mereka ditipu di peringkat persekutuan meskipun memiliki jumlah kerusi lebih besar berbanding parti lain dalam kerajaan PN.Katanya beberapa pemimpin BN juga merasakan nasib yang serupa menimpa gabungan itu di Perak dan Sabah, di mana kerajaan negeri diketuai bukan orang BN.Terdapat cakap-cakap mengatakan PRU15 perlu diadakan dalam masa terdekat bagi menafikan tuduhan yang dilemparkan kepada kerajaan Perdana Menteri Muhyiddin Yassin, yang dibentuk selepas kejatuhan Pakatan Harapan pada Februari akibat hilang mandat.Menteri kanan Mohamed Azmin Ali baru-baru ini mendedahkan kerajaan merancang untuk mengadakan pilihan raya mengejut pada September, tetapi terpaksa membatalkannya berikutan lonjakan jangkitan Covid-19 di seluruh negara.


Anak jati Ampang, aktivis, peguam jadi taruhan PN

Suasana hujan renyai tidak menghalang segelintir penduduk flat di Taman Cahaya, Ampang untuk turun beramah mesra dengan calon muka baru Sasha Lyna Abdul Latiff yang bertanding pada Pilihan Raya Umum ke-15 (PRU15) bagi kerusi Parlimen berkenaan.
Disebabkan kerja-kerja sebagai aktivis kemasyarakatan yang dilakukan sejak beberapa tahun lalu menjadikan sosok wanita itu amat dikenali dalam kalangan penduduk miskin bandar di Ampang.
Mesra disapa Sasha, beliau dilihat tidak kekok melawat rumah-rumah penduduk dan berbual mengenai masalah dan isu setempat.
Sasha, anak jati Ampang membesar di Taman Watan menjadi taruhan Perikatan Nasional (PN) bagi kerusi Parlimen Ampang.
Bercakap kepada MalaysiaNow, isteri dan ibu kepada empat orang anak itu sangat komited untuk meneruskan kerja-kerja kemasyarakatan dan bantuan khidmat melalui parti politik.
Atas sebab itu, beliau memilih untuk terlibat dalam arena politik dengan harapan sasaran kelompok yang ingin dibantu lebih besar dan menyeluruh di Ampang.
Bekerjaya sebagai peguam di firma guaman Tetuan Sasya Lyna & Partners, beliau akan bertembung sembilan penjuru antara penyandangnya Zuraida Kamaruddin dari Parti Bangsa Malaysia (PBM), Ivone Low Yi Wen (Barisan Nasional), Rodziah Ismail (Pakatan Harapan), Nurul Ashikin Mabahwi (Pejuang) dan Lai Wai Chong (Warisan).
Selain itu, tiga calon bebas, Muhammad Shafiq Izwan Mohd Yunos, Tan Hua Meng serta M Raveendran.
Sasha juga merupakan pengasas sebuah badan bukan kerajaan (NGO) Bondafund yang memberi sumbangan kepada penduduk Lembah Klang sewaktu perintah kawalan pergerakan (PKP) dan banjir besar pada Disember tahun lalu.
Beliau juga salah sorang peguam sukarelawan di Pusat Bantuan Guaman Kuala Lumpur.
Selaku anak jati Ampang, Sasha memberitahu beliau seringkali perasan satu perkara yang kemudiannya menjadi antara kebimbangan penduduk Ampang.
Kata Sasha, kelompok warga emas tidak mempunyai pusat untuk melalukan aktiviti dan beriadah.
Rata-rata warga emas yang ditemuinya di kawasan itu hanya duduk di dalam rumah menemani cucu-cucu ataupun tinggal bersendirian apabila anak-anak keluar bekerja.
Bagi Sasha, rutin itu tidak sihat bagi psikologi dan kesihatan untuk warga emas.
"Kita boleh tubuhkan satu pusat khidmat untuk bantu kumpulkan golongan ini supaya mereka boleh dapat hidup yang lebih berkualiti," katanya dalam satu wawancara bersama MalaysiaNow.
Mengulas lanjut, Sasha juga meletakkan fokus utamanya kepada golongan belia yang dianggap penting dalam lapisan masyarakat kawasan berkenaan.
Katanya, sekiranya diberi mandat pada PRU15 beliau akan membantu anak-anak muda di Ampang dalam mempersiapkan kemahiran kerja yang kemahiran sosial sebelum memasuki alam pekerjaan.
Dengan itu, pusat khidmat setempat (one stop centre) yang komprehensif menyediakan kemahiran-kemahiran tertentu akan dilaksanakan untuk mencapai objektif berkenaan.
"Kita nak jadikan tempat itu inklusif untuk semua orang. Kita akan adakan kelas-kelas kepada penduduk Ampang dari peringkat kanak-kanak atau orang tua."
Tambahnya, beliau berbangga melihat pencapaian anak-anak muda di kawasan Ampang yang berjaya dan boleh bekerja tanpa perlu meninggalkan tempat sendiri.
Khidmat guaman
Selain itu, Sasha juga menawarkan khidmat guaman kepada golongan wanita yang mempunyai masalah perundangan terutamanya melibatkan isu rumah tangga, perceraian, nafkah dan hak jagaan anak.
Menurut Sasha, beliau mendapati kesedaran tentang undang-undang penduduk di situ masih rendah selain kes-kes mahkamah syariah oleh penduduk yang tidak diwakili peguam.
Dalam pada itu, beliau juga menyuarakan kebimbangan penduduk setempat terhadap kos sara hidup yang buruk akibat pandemik Covid-19 yang melanda negara dua tahun lalu.
Katanya, rata-rata pengundi yang ditemuinya mengadu tentang perkara itu dan berharap kerajaan yang benar-benar prihatin terhadap sosioekonomi rakyat.
"Ramai yang terkesan. Ini termasuk juga mereka dalam golongan M40 dan T20.
"Seperti biasa di Ampang, isu berkaitan dengan pembangunan, masalah penjaja dengan PBT dan infrastruktur.
"Semua ini kita akan bantu dengan penguatkuasaan yang kita ada (sebagai ahli Palimen)."


KKM beri kelulusan bersyarat suntikan vaksin Pfizer kepada kanak-kanak 5 tahun ke atas

Kementerian kesihatan Malaysia (KKM) hari ini megumumkan kelulusan bersyarat imunisasi vaksin Pfizer Covid-19 kepada kanak-kanak berusia lima hingga 11 tahun.Keputusan tersebut dibuat selepas Mesyuarat Pihak Berkuasa Kawalan Dadah (PBKD) kali ke-368 yang bersidang hari ini.Ia mengatakan vaksinasi 10mcg vaksin Comirnaty mempunyai kekuatan yang lebih rendah berbanding vaksin Comirnaty yang diberikan kepada individu berusia 12 tahun dan ke atas.Pada November lalu, KKM berkata Malaysia akan memulakan vaksinasi kanak-kanak di bawah 12 tahun bermula pada 2022.Bermula tahun lalu, beberapa negara seperti United Kingdom dan Amerika Syarikat turut meluluskan suntikan vaksinasi kepada kanak-kanak berusia lima hingga 11 tahun.Terdahulu, Pfizer berkata vaksinnya mempunyai 90% keberkesanan dalam mencegah penyakit simptomatik dalam kalangan kanak-kanak berusia lima hingga 11 tahun.Dalam sebuah kenyataan KKM berkata dos imunisasi Comirnaty (tris/sukrosa) 30mcg untuk suntikan yang mempunyai jangka hayat 10 minggu lebih lama berbanding formulasi sedia ada yang hanya mempunyai jangka hayat sebulan juga telah diberikan kelulusan bersyarat.Formulasi 30mcg itu diberikan kanak-kanak berusia 12 tahun ke atas.Ketika ini, pemegang pendaftaran bagi kedua-dua vaksin Comirnaty tersebut adalah Pfizer (Malaysia) Sdn Bhd dan dikilangkan oleh BioNTech Manufacturing GmbH, Jerman.Kelulusan bersyarat juga turut diberikan kepada penggunaan vaksin Convidecia CanSino sebagai dos penggalak untuk individu berusia 18 tahun ke atas pada selang tiga hingga enam bulan selepas menerima dos pertama.Pemegang pendaftaran untuk vaksin ini ialah Solution Biologics Sdn Bhd, dan ia dikeluarkan oleh CanSino Biologics Inc, China.Ketua Pengarah Kesihatan Dr Noor Hisham Abdullah berkata kelulusan pendaftaran bersyarat vaksin ini masih memerlukan maklumat mengenai kualiti, keselamatan dan keberkesanan produk terbabit.Beliau berkata faktor-faktor ini akan dipantau dan dinilai secara berterusan oleh Bahagian Regulatori Farmasi Negara (NPRA) bagi memastikan perbandingan manfaat-risiko (benefit over risk) bagi vaksin-vaksin tersebut kekal positif.


Ahli akademik kecam gesaan mahu Agong buat keputusan luar Perlembagaan

Seorang pakar sains politik membidas mereka yang meletakkan kriteria kepada Agong untuk memilih perdana menteri yang baru ketika pelbagai gesaan daripada pemimpin pembangkang dan penyokongnya mempersoalkan pelantikan Ismail Sabri Yaakob bagi jawatan tersebut.Wong Chin Huat dari Jeffrey Cheah Institute di Universiti Sunway berkata Perlembagaan Persekutuan jelas menyatakan pilihan Agong harus berdasarkan kepercayaan majoriti ahli-ahli Parlimen.“Jangan gunakan alasan lemah kononnya situasi ketika ini adalah luar biasa yang memerlukan langkah luar biasa,” kata Wong dalam sebuah kenyataan hari ini.“Jika anda boleh langgar undang-undang kali ini yang katanya situasi luar biasa, nanti kemudian orang lain pun langgar undang-undang bagi situasi yang mereka fikir luar biasa juga.”Ulasan beliau itu tampil ketika penyokong pembangkang menggunakan media sosial dan petisyen dalam talian bagi menggesa “kerajaan perpaduan” ditubuhkan yang turut melibatkan pemimpin Pakatan Harapan (PH).Bekas pengerusi Bersih 2.0, Ambiga Sreenevasan adalah antara yang berkempen seumpama itu dan turut mempersoalkan kesahan sokongan ahli-ahli Parlimen Perikatan Nasional (PN) yang menyokong Ismail, selepas gabungan itu menegaskan sokongan dengan syarat tiada ahli politik yang terlibat pertuduhan rasuah dilantik dalam pentadbiran kerajaan yang baru.Selasa lalu, MalaysiaNow memetik sumber dalaman PKR yang mengatakan calon perdana menteri pembangkang Anwar Ibrahim sedang berusaha supaya “kerajaan perpaduan” ditubuhkan selepas jelas gabungan itu gagal mengumpul sokongan yang cukup daripada ahli-ahli Parlimen.‘Jangan ikut peraturan hanya apabila ia sesuai dengan anda’Wong berkata Perlembagaan memperuntukkan Agong untuk melantik ahli Parlimen yang pada hematnya memiliki sokongan majoriti ahli-ahli Dewan Rakyat.“Ia tidak membenarkan Agong pilih pemimpin paling bagus.“Mahu minta Agong pilih pemimpin terbaik pada mata seseorang walaupun tidak memiliki sokongan majoriti adalah satu perkara yang menggugat demokrasi berparlimen dan raja berperlembagaan,” tambahnya.Beliau turut berkata pencarian perdana menteri baru susulan peletakan jawatan Muhyiddin Yassin minggu ini menguji sistem demokrasi berparlimen dan raja berperlembagaan dalam negara.Beliau berkata sebarang perbahasan yang mencadangkan Agong untuk melakukan perkara di luar peruntukan Perlembagaan kepada beliau adalah menyimpang daripada prinsip raja berperlembagaan yang mengehadkan kuasa Agong.“Kita perlu junjung proses sepautnya walaupun ia kemudian tidak jadi seperti apa yang kita suka.“Integriti bukannya patuh undang-undang hanya apabila ia sesuai dengan kita,” kata Wong.


40 negara gesa Israel tarik balik sekatan ke atas rakyat Palestin

Kira-kira 40 negara menggesa Israel menarik balik sekatan yang dikenakan ke atas pihak berkuasa Palestin awal bulan ini susulan desakan untuk meminta Mahkamah Dunia mengeluarkan pendapat dan nasihat mengenai pendudukan Israel.
Pada 30 Disember, Perhimpunan Agung PBB meluluskan resolusi meminta pendapat daripada Mahkamah Keadilan Antarabangsa (ICJ) mengenai isu pendudukan Israel di wilayah Palestin.
Sebagai tindakan balas, Israel mengumumkan beberapa siri sekatan, termasuk sekatan kewangan, pada 6 Januari terhadap pihak berkuasa Palestin sebagai “hukuman” kerana mendesak resolusi itu.
Kira-kira 40 negara ahli Pertubuhan Bangsa-Bangsa Bersatu (PBB) dalam satu kenyataan kepada wartawan semalam, mengesahkan "sokongan tidak berbelah bahagi" mereka kepada ICJ dan undang-undang antarabangsa, sambil menyatakan "kebimbangan mengenai keputusan kerajaan Israel untuk mengenakan tindakan menghukum terhadap rakyat Palestin, kepimpinan dan masyarakat sivil berikutan langkah terbabit.
"Tanpa mengira pendirian setiap negara mengenai resolusi itu, kami menolak langkah punitif sebagai tindak balas kepada permintaan untuk mendapatkan pendapat nasihat oleh Mahkamah Keadilan Antarabangsa, dan secara lebih meluas sebagai tindak balas kepada resolusi perhimpunan agung, dan menggesa agar mereka dihukum segera," kata ahli PBB.
Kenyataan itu bukan sahaja ditandatangani oleh negara yang mengundi untuk resolusi ini (antara lain Algeria, Argentina, Belgium, Ireland, Pakistan dan Afrika Selatan) tetapi juga oleh beberapa negara berkecuali – Jepun, Perancis dan Korea Selatan – serta negara yang menentang seperti Jerman dan Estonia.
“Ini penting kerana ia menunjukkan bahawa tidak kira bagaimana negara mengundi, mereka bersatu dalam menolak langkah punitif ini,” kata duta Palestin ke PBB, Riyad Mansour, dalam satu kenyataan.
Ditanya mengenai kenyataan ahli, jurucakap setiausaha agung PBB, Antonio Guterres mengulangi "kebimbangan mendalam" mengenai "langkah-langkah Israel baru-baru ini terhadap pihak berkuasa Palestin" sambil menegaskan bahawa "tidak sepatutnya ada tindakan balas" berhubung ICJ.
Mesyuarat Majlis Keselamatan PBB mengenai isu Palestin dijadualkan pada Rabu.
Pertemuan sebelumnya bulan ini, dibuat selepas lawatan seorang menteri Israel ke Masjid Al-Aqsa, membawa kepada pertikaman lidah antara diplomat Israel dan Palestin.


Adly Zahari calon ketua menteri PH

Bekas ketua menteri Melaka ke-11, Adly Zahari menjadi calon pilihan ketua menteri Pakatan Harapan (PH) sekiranya berjaya membentuk kerajaan negeri pada Pilihan Raya Negeri kali ini.Pemilihan calon Amanah di Bukit Katil itu diumum oleh Pengerusi PH Anwar Ibrahim hari ini, sekali gus menamatkan teka-teki pemilihan calon ketua menteri daripada blok pembangkang itu.Sebelum ini, PH dilihat berbelah bahagi antara beberapa nama termasuk Idris Haron yang juga bekas ketua menteri dan juga Shamsul Iskandar Md Akin yang bertanding di Paya Rumput.DAP sebelum ini bertegas supaya Adly dicalonkan sebagai ketua menteri sehingga memboikot majlis pengumuman calon PH oleh Anwar.Sementara itu, Anwar turut menyatakan keyakinannya bahawa PH mampu membentuk kerajaan negeri tanpa perlu berunding dengan Barisan Nasional (BN) atau Perikatan Nasional (PN).“Kita akan cuba dapatkan kekuatan yang solid supaya tiada lagi gangguan pihak-pihak terentu.“Semua (parti) akan bekerja untuk memenangkan 28 calon PH,” katanya ketika ditemui media selepas pengumuman calon ketua menteri dan pelancaran manifesto PH bagi PRN Melaka.Terdahulu, awal hari ini Adly gagal mendapatkan kebenaran dari mahkamah untuk membatalkan PRN Melaka yang dijadualkan pada 20 November ini.Ketika menolak permohonan bekas ketua menteri itu, hakim berkata keputusan Yang di-Pertua Negeri Melaka Mohd Ali Rustam untuk membubarkan DUN Melaka tidak boleh diadili dan ia tidak memiliki merit untuk mengemukakan hujah lanjutan.Adly yang merupakan pengerusi PH Melaka akan bertanding untuk mengekalkan kerusi Bukit Katil dalam pertembungan empat penjuru pada PRN kali ini.


Hina Agong, Adun Sungai Pelek ditahan polis

Polis menahan Ahli Dewan Undangan Negeri (Adun) Sungai Pelek Ronnie Liu Tian Khiew bagi diambil keterangan berhubung kes menghina Yang di Pertuan Agong menerusi media sosial.Timbalan Pengarah (Siasatan dan Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid berkata Adun itu ditahan di Ibu Pejabat Polis Daerah Petaling Jaya pagi tadi.“Ronnie Liu ditahan kira-kira 10.40 pagi tadi untuk memberi keterangan dan disiasat di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998 berhubung kes memuat naik status di media sosial dilakukannya berkait Yang di Pertuan Agong.“Dia akan dibebaskan selepas keterangannya dirakam,” katanya kepada Bernama.Semalam, Bernama melaporkan Pengarah JSJ Bukit Aman uzir Mohamed sebagai berkata Liu merupakan antara empat individu yang disiasat berhubung penghinaan terhadap Yang di Pertuan Agong Sultan Abdullah Sultan Ahmad Shah menerusi media sosial.Liu dilaporkan memuat naik status Facebook yang dibaca: “Now in Bangkok. They Are Saying No to the King”.Polis masih mengesan dua lagi individu bagi membantu siasatan kes itu.


Kerajaan isytihar cuti tambahan sempena Aidilfitri

Kerajaan bersetuju mengisytiharkan hari kelepasan am tambahan sempena sambutan Hari Raya Aidilfitri.
Perdana Menteri Anwar Ibrahim berkata cuti tambahan itu akan diisytiharkan pada 24 April (Isnin) jika hari raya pertama jatuh pada 21 April (Jumaat).
Sementara cuti tambahan akan diisytiharkan pada 21 April (Jumaat), jika hari raya pertama jatuh pada 22 April (Sabtu).
Selain itu, kerajaan akan memberi pengecualian bayaran tol di 33 lebuh raya selama empat hari pada 19 hingga 21 April dan 24 April ini.


China dan Rusia bekerjasama isu keselamatan di rantau Asia

China dan Rusia bersetuju untuk bekerjasama dalam pembangunan dan keselamatan di rantau Asia menerusi rundingan pusingan baharu antara kedua-dua pihak, lapor Sputnik memetik Kementerian Luar China pada Selasa.
"Kedua-dua pihak turut bertukar pandangan mengenai situasi di rantau Asia, kerjasama serantau dan isu-isu lain yang mempunyai kepentingan bersama serta bersetuju untuk memperhebatkan kerjasama berdasarkan keadaan semasa, di samping bersama-sama menyediakan keselamatan dan pembangunan di rantau ini," menurut kenyataan Kementerian Luar China.
Rundingan dua hala itu diadakan di Beijing pada Isnin dan dipengerusikan secara bersama oleh Liu Jinsong, pengarah Jabatan Hal Ehwal Asia Kementerian Luar China, dan Alexey Ovchinnikov, pengarah Jabatan Kerjasama Asia dan Pasifik Kementerian Luar Rusia.


Gelombang Covid-19 di Malaysia terkawal, kata Khairy

Gelombang jangkitan Covid-19 termasuk varian Omicron XBB di negara ini dalam keadaan terkawal, kata Menteri Kesihatan Khairy Jamaluddin.
Beliau berkata situasi tersebut hasil sokongan rakyat yang mendengar nasihat Kementerian Kesihatan (KKM), sehingga berlaku penurunan kes baru Covid-19 termasuk varian itu kepada 13.4% pada minggu lepas berbanding minggu sebelumnya.
“Saya juga bertanya kepada Timbalan Ketua Pengarah dan pakar penyakit berjangkit berkaitan kemasukan (pesakit Covid-19) ke hospital nampak sudah teratur, ia tidak lagi meningkat dan mungkin akan mula menurun.
“Dan kita dapati walaupun kadar kematian kes meningkat sedikit kepada 0.07% bagi minggu perbandingan yang sama, ia masih jauh lebih rendah berbanding indicator CFR (case fatality rate) yang mana kita letakkan pada tahap tiga peratus,” katanya pada sidang media situasi semasa Covid-19 hari ini.
Bagaimanapun, Khairy menasihatkan seluruh rakyat negara ini untuk berwaspada atau berhati-hati terutamanya di program ceramah pada saat akhir kempen PRU15.
“Jadi sila berjaga-jaga, berhati-hati dan pastikan selamat untuk anda pergi mengundi...Saya telah minta  pandangan daripada semua pakar dan mereka memaklumkan gelombang baru masih terkawal sama ada sudahpun sampai kemuncaknya atau sedang mendatar dari segi jumlah kes dan sebagainya,” katanya.
Khairy berkata KKM telah mengenal pasti 40 kes Covid-19 berkaitan sub varian XBB antara 11 hingga 17 November, menjadikan kes kumulatif varian tersebut kepada 60 kes.
“Tapi, (walaupun) sub varian XBB memintas (berbanding Omicron BA.5), namun kita lihat ia tidak teruk dan ia memberi petanda yang baik kepada kita,” katanya.
Sementara itu, Khairy menggesa orang ramai untuk menerima suntikan vaksinasi Covid-19 kerana langkah tersebut mampu mengurangkan gejala jangkitan serta kesan sampingan sehingga menyebabkan kematian.
“Status vaksinasi insiden kematian bagi pesakit yang tidak pernah divaksinasi adalah tiga kali lebih tinggi berbanding pesakit yang mendapat dua dos vaksin dan tujuh kali lebih tinggi berbanding mendapat satu dos penggalak,” katanya.
Khairy berkata langkah pengambilan vaksin berjaya menurunkan semua indikator keterukan daripada aspek kemasukan pesakit ke hospital dan penggunaan alat bantuan pernafasan.
Mengenai rawatan terhadap pesakit Covid-19, beliau berkata tiada kes kematian melibatkan pesakit yang menerima rawatan Paxlovid di peringkat komuniti.
“Setakat ini, mereka (pesakit) yang kita bagi Paxlovid dan sebagainya di Klinik Kesihatan dan sebagainya, semua telah pulih. Ini bermakna kita mungkin benar-benar berada di penghujung fasa peralihan ke endemik,” katanya.
Mengenai vaksin boleh sedut CanSino Biologics, Khairy berkata KKM dalam proses merekrut peserta untuk percubaan yang dijangka bermula beberapa bulan akan datang.
“Kita agak teruja dengan perkara itu kerana saya fikir apabila selesai pilihan raya umum, maka menteri kesihatan baru akan mengumumkan cadangan vaksinasi pada masa hadapan sama ada ia secara tahunan atau siapa yang patut mengambil vaksin tahunan,” katanya.
Bulan lepas, CanSino Biologics memperkenalkan vaksin Covid-19 jenis baru dengan kaedah sedutan berbanding jenis suntikan seperti sebelum ini.


Muhyiddin mengaku tidak bersalah terima wang haram RM5 juta

Bekas perdana menteri Muhyiddin Yassin hari ini didakwa di Mahkamah Sesyen Shah Alam atas satu pertuduhan menerima wang hasil aktiviti haram berjumlah RM5 juta.
Muhyiddin, 75, yang juga merupakan presiden Bersatu mengaku tidak bersalah selepas pertuduhan terhadapnya dibacakan di hadapan Hakim Rozilah Salleh.
“Saya faham pertuduhan, saya mengaku tidak bersalah,” kata Muhyiddin.
Mengikut pertuduhan, beliau didakwa sebagai Presiden Bersatu menerima wang hasil daripada aktiviti haram berjumlah RM5 juta daripada Bukhary Equity Sdn Bhd yang dimasukkan ke dalam akaun AmBank milik parti berkenaan di AmBank cawangan Amcorp Mall, Petaling Jaya dekat sini, pada 7 Januari 2022.
Ahli Parlimen Pagoh itu didakwa mengikut Seksyen 4(1)(b) dibaca bersama Seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama, sabit kesalahan hukuman penjara maksimum 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau RM5 juta, yang mana lebih tinggi.
Terdahulu, Timbalan Pendakwa Raya SPRM Ahmad Akram Gharib memohon mahkamah supaya mengguna pakai ikat jamin RM2 juta dengan dua penjamin berserta syarat tambahan yang ditetapkan ke atas Muhyiddin di Mahkamah Sesyen Kuala Lumpur minggu lepas.
“Saya juga memohon kes ini dipindahkan ke Mahkamah Sesyen Kuala Lumpur memandangkan ia berkait dengan perbicaraan di sana serta tarikh sebutan di Mahkamah Sesyen tersebut sudah ditetapkan pada 26 Mei ini,” katanya.
Permohonan itu tidak dibantah peguam mewakili Muhyiddin, iaitu K. Kumaraendran.
Rozilah kemudian membenarkan permohonan pendakwaan untuk mengguna pakai jaminan serta syarat tambahan yang ditetapkan oleh Mahkamah Sesyen Kuala Lumpur iaitu tertuduh menyerahkan pasportnya kepada mahkamah serta membenarkan kes itu dipindahkan ke mahkamah sama (Mahkamah Sesyen Kuala Lumpur).
Pada 10 Mac lepas Muhyiddin, 75, dihadapkan di Mahkamah Sesyen Kuala Lumpur atas enam pertuduhan berkaitan wang dalam akaun Bersatu.
Beliau mengaku tidak bersalah atas empat pertuduhan sebagai Perdana Menteri Malaysia dan Presiden Bersatu telah menggunakan kedudukannya untuk menerima suapan berjumlah RM232.5 juta dan dua pertuduhan sebagai Presiden Bersatu telah menerima wang hasil daripada aktiviti haram berjumlah RM195 juta.
Pendakwaan juga dikendalikan Timbalan Pendakwa Raya Mohd Fadhly Mohd Zamry, Zander Lim Wai Keong, Kalai Vani Annadorai dan Maziah Mohaide.
Muhyiddin turut diwakili peguam Chetan Jethwani, Dev Kumaraendran, Amiratu Al Amirat Saleh Mohamed Garbaa, Mohamad Isa Mohamad Basir, Teh See Khoon, Varsha Chelvi dan Raja Syuhada Raja Khairuddin.
Terdahulu, Pengerusi Perikatan Nasional (PN) itu yang memakai sut lengkap berwarna hitam tiba di mahkamah pada 8.20 pagi ditemani isteri, Noorainee Abdul Rahman.


Anwar masih tak boleh jadi PM walaupun Parlimen kembali bersidang, kata penganalisis

Beberapa penganalisis berkata Presiden PKR Anwar Ibrahim masih tidak mempunyai cukup sokongan untuk menjadi perdana menteri walaupun Parlimen dan usul undi tidak percaya dikemukakan terhadap Muhyiddin Yassin susulan beredarnya spekulasi perubahan kerajaan selepas pemimpin utama parti-parti politik diberi perkenan mengadap Yang di-Pertuan Agong minggu ini.Kamarul Zaman Yusoff dari Universiti Utara Malaysia berkata, keadaan Pakatan Harapan (PH) yang berpecah belah tidak akan mampu untuk membentuk kerajaan baru, walaupun jika mereka bekerjasama dengan Umno yang “juga berpecah-belah”.“Jika Parlimen dibuka sekalipun adalah diyakini bahawa PH tidak akan mempunyai cukup nombor untuk menumbangkan kerajaan kerana untuk menumbangkan kerajaan memerlukan pengganti yang berwibawa dan mendapat sokongan ramai,” katanya kepada MalaysiaNow.“Dalam keadaan sesama PH sendiri berpecah-belah, sesama parti pembangkang lain pun berpecah-belah, dan Umno juga berpecah-belah, maka adalah tidak mungkin untuk cukup nombor berlaku.”Dalam ucapan khas yang disiarkan secara langsung di Facebook hujung minggu lalu, Anwar berkata PKR haruslah bersikap terbuka untuk membentuk kerjasama dengan mana-mana parti politik.“Dalam keadaan (sekarang), kita tiada keupayaan atau bersikap terlalu keras untuk menolak segala bentuk kerjasama.“Malah sekarang ini pun, selain PH, kita sedia bekerjasama dengan semua rakan dari parti pembangkang, tapi janganlah cuba bolot kuasa, nak teruskan dengan cara rakus, kronisme, beri kontrak tanpa tender.“Hal sedemikian tak boleh dipersetujui.“Kita nak kesepakatan dengan semua kelompok pembangkang malah (dengan yang lain, kerana kita lihat ada ketegangan dalam Perikatan Nasional (PN)).”Kenyataan Anwar itu mengulangi pendiriannya untuk bekerjasama dengan pemimpin kluster mahkamah Umno, seperti Ahmad Zahid Hamidi dan Najib Razak yang terpalit rasuah.Zahid kini berdepan dengan pelbagai pertuduhan rasuah dan salah guna kuasa sementara Najib sudah dijatuhkan hukuman bersalah dalam kes SRC International.Kamarul Zaman juga berkata kenyataan Anwar itu menggambarkan presiden PKR itu melebihkan kuasa daripada prinsip perjuangan.“Bila Anwar selaku pengerusi PH menyebut sedia bekerjasama dengan mana-mana pihak, ia merupakan pengakuan bahawa PH kini sudah tidak kuat untuk berdiri sendiri.“Oleh itu tidak hairanlah jika Anwar dan PKR kini bersikap begitu, iaitu mengalu-alukan kerjasama dengan sesiapa juga asal sahaja ia akan membawa ke puncak kuasa,” katanya.Sementara itu, Pengarah Eksekutif Ilham Centre Hisommudin Bakar berkata kerjasama antara Umno bersama PH dan Anwar hanya akan mengundang krisis politik yang berpanjangan.“Tidak mudah untuk Zahid Hamidi membawa jumlah ahli Parlimen Umno secara pukal.“Akan ada kumpulan yang menentang untuk membawa Umno bersama PH dan Anwar,” katanya kepada MalaysiaNow.Hisommudin juga menyoal jika kerjasama antara PH-Umno akan dapat menjamin kestabilan politik negara.“Persoalannya, adakah angka dari Umno mencukupi dan menjamin kestabilan politik selepas gerakan ini berlaku?“Apakah Muhyiddin dan parti di dalam Perikatan Nasional (PN) akan berdiam diri sahaja?“Apapun, situasi dan suhu politik negara akan meningkat jika Parlimen bersidang,” katanya.


Lebih banyak bantuan rakyat selepas BKC, kata PM

Ketika pembayaran Bantuan Khas Covid-19 (BKC) mula disalurkan hari ini, Perdana Menteri Ismail Sabri Yaakob berkata lebih banyak bantuan akan disalurkan kerajaan kepada rakyat bermula bulan depan.Dalam sidang video bersama warga Bank Simpanan Nasional (BSN) dari kediamannya di Petaling Jaya khusus bagi meninjau proses pembayaran BKC yang bermula hari ini, Ismail berkata BKC adalah antara bantuan bagi membantu meringankan beban rakyat yang terkesan akibat Covid-19.“Harap semua proses pembayaran BKC yang dirancang kementerian kewangan berjalan lancar. Semoga tiada perkara tidak diingini berlaku yang boleh sebabkan kelewatan dan sebagainya,” katanya.Ismail yang masih menjalani kuarantin kendiri sejak 30 Ogos lepas setelah disahkan kontak rapat pesakit Covid-19 turut menasihatkan warga BSN supaya memastikan penerima BKC yang hadir mematuhi prosedur operasi standard (SOP) bagi mencegah penularan Covid-19.Turut serta dalam sidang video tersebut ialah Menteri Kewangan Tengku Zafrul Aziz yang berada di BSN Putrajaya dan Timbalan Menteri Kewangan Mohd Shahar Abdullah yang berada di BSN di Bera, Pahang.“Semoga apa yang diberikan kerajaan hari ini, walaupun mungkin tidak begitu besar tetapi sekurang-kurangnya dapat bantu mengurangkan perbelanjaan ketika ini,” kata Ismail yang turut merujuk makluman Zafrul bahawa banyak lagi bantuan akan diberikan kepada rakyat.Pada Rabu, Ismail mengumumkan BKC akan dibayar secara berperingkat dengan bayaran fasa satu dikreditkan mulai 6 September dan dijangka selesai pada 10 September, dengan dana berjumlah RM3.1 bilion telah disalurkan kepada institusi perbankan yang berkaitan untuk pembayaran BKC.BKC layak diterima golongan miskin tegar dan B40 dengan jumlah pendapatan RM5,000 dan ke bawah untuk isi rumah dan warga emas, serta bujang dengan pendapatan RM2,500 dan ke bawah, berdasarkan kriteria kelayakan Bantuan Prihatin Rakyat (BPR 2021).Golongan M40 yang melaporkan cukai pendapatan dengan jumlah pendapatan RM5,001 hingga RM9,000 untuk isi rumah dan RM2,501 hingga RM5,000 untuk bujang juga layak menerima BKC.


Kes Covid-19 pecah rekod lagi, 5,728 disahkan positif

Sebanyak 5,728 kes baru Covid-19 dikesan hari ini, menjadikan angka keseluruhan penularan dalam negara berjumlah 209,661, kata Ketua Pengarah Kesihatan Dr Noor Hisham Abdullah.Katanya, sebanyak 3,805 pesakit pulih dan dibenarkan pulang, menjadikan jumlah keseluruhan angka sembuh 161,527 kes.“Selangor kekal mencatatkan kes harian tertinggi iaitu sebanyak 3,285 kes diikuti Johor 792 dan Kuala Lumpur 480 kes,” katanya dalam satu kenyataan.Setakat hari ini sebanyak 65,474 jumlah kumulatif kes positif Covid-19 direkodkan di Selangor.Katanya, kes aktif dengan kebolehjangkitan pula berjumlah 47,388.“Daripada jumlah itu 319 pesakit di tempatkan di Unit Rawatan Rapi termasuk 120 memerlukan bantuan alat pernafasan,” katanya.Noor Hisham memaklumkan terdapat 13 lagi kematian, menjadikan jumlah mangsa yang maut meningkat kepada 746 orang.Katanya terdapat 16 lagi kluster baru dikesan membabitkan:Jalan Suasa, Johor (tempat kerja).Jalan Riang, Johor (tempat kerja).Jalan Lombong, Johor (tempat kerja).Bintang Utama, Johor (tempat kerja).Bayu Tampoi, Johor (tempat kerja).Bukit Batu Grisek, Johor (tempat kerja).Jalan Trompet, Selangor (tempat kerja).Kampung Hala, Selangor (tempat kerja).Lingkaran Maluri, Kuala Lumpur (tempat kerja).Desa Tun, Kuala Lumpur (tempat kerja).Tanah Putih, Pahang (tempat kerja).Jalan Ketengah, Pahang (tempat kerja).Jalan Labuk, Sabah (tempat kerja).Lasah, Perak (komuniti).Tersat, Terengganu (komuniti).Taman Amalina, Pahang (komuniti).


KDN rangka pelan strategik holistik tingkatkan kawalan sempadan negara, kata menteri

Kementerian Dalam Negeri (KDN) sedang merangka pelan strategik yang holisitik bagi memperkasakan kawalan di sempadan negara yang turut merangkumi perolehan aset serta fasiliti yang bersifat moden kata Menteri Dalam Negeri Hamzah Zainuddin.Beliau berkata pihaknya berpandangan aspek kesiapsiagaan pasukan keselamatan yang bertugas di sempadan harus dipertingkatkan agar kejadian tembakan yang mengorbankan seorang anggota Pasukan Gerakan Am (PGA) di sempadan tidak berlaku lagi.“Kementerian sedang merangka pelan strategik secara holisitik bagi memperkasakan kawalan di sempadan negara selain melibatkan perolehan aset serta fasiliti yang bersifat moden seperti dron, armoured personal carrier, night vision goggles, GPS tracker dan peralatan lain untuk keselamatan sempadan.“KDN berpandangan aspek kesiapsiagaan dan keupayaan anggota keselamatan yang bertugas di sempadan harus diperkasakan. Perkara ini dapat direalisasikan melalui latihan dan kerjasama strategik bersama agensi dalam dan luar negara,” katanya di Dewan Rakyat, hari ini.Dua hari lepas, seorang anggota PGA, Koperal Baharuddin Ramli, 54 yang bertugas di pos sempadan Malaysia-Thailand, maut akibat ditembak, awal pagi, kelmarin.Dalam kejadian pada 3.10 pagi itu, Baharuddin sedang bertugas bersama seorang lagi anggota PGA, Koperal Norihan Tari, 39, yang mengalami kecederaan parah.Baharuddin selamat dikebumikan di tanah perkuburan Kampung Orang Asli Sungai Sampo dan mangsa yang cedera sedang dirawat di HTF dengan keadaannya dilaporkan kritikal.Sehubungan itu, Hamzah menegaskan kerajaan tidak akan berkompromi dengan mana-mana pihak dan akan mengambil tindakan tegas bagi mereka yang terlibat.Dalam pada itu, beliau menjunjung kasih kepada Yang di Pertuan Agong, Sultan Abdullah Sultan Ahmad Shah untuk menganugerahkan Pingat Panglima Gagah Berani kepada kedua-dua anggota tersebut bagi mengenang jasa dan pengorbanan yang dilakukan.“Tambahan daripada itu, KDN juga memperakukan supaya mendiang Koperal Baharuddin Ramli untuk dinaikkan pangkat kepada sarjan posthumous dan anggota PGA tercedera, Koperal Norihan dinaikkan pangkat kepada sarjan secara “anumerta”.“Sebelum mengakhiri pertanyaan Yang Berhormat Kulai di dalam dewan mulia ini, saya mewaklil sekali lagi merakamkan ucapan takziah kepada keluarga mendiang Koperal Baharuddin Ramli yang terkorban dalam insiden tersebut.”


Polis siasat video tular pelanggaran SOP solat Aidiladha

Polis melakukan siasatan lanjut berhubung video tular ratusan individu dipercayai warga asing melanggar prosedur operasi standard (SOP) solat sunat Aidiladha dengan melakukan solat itu di kawasan terbuka dan tepi jalan di Surau Taman Pelangi, Juru di Bukit Mertajam hari ini.Ketua Polis Pulau Pinang Mohd Shuhaily Mohd Zain berkata pihaknya juga sedang mengesan semua jemaah terlibat yang dipercayai warga asing dan penduduk di kawasan berkenaan bagi membantu siasatan berhubung kejadian yang tular itu.“Berdasarkan siasatan awal, pihak surau memaklumkan surau tersebut dibenarkan untuk mengadakan solat Jumaat dan solat sunat Aidiladha dengan kapasiti maksimum seramai 100 orang sahaja namun pagi tadi ia menerima limpahan kehadiran orang ramai yang mahu menunaikan solat itu melebihi jumlah yang dibenarkan untuk SOP solat sunat tersebut.Ekoran itu pengurusan surau mengarahkan mereka yang lain pulang dan menutup pintu pagar surau selepas kapasiti 100 jemaah cukup bagi mengelak lebih ramai yang masuk untuk menunaikan solat (sunat Aidiladha) dengan lebih 200 orang dipercayai kebanyakan warga asing bertindak solat di kawasan terbuka dan tepi jalan surau tersebut,” katanya pada sidang akhbar di sini hari ini.Katanya pengurusan surau kemudiannya meneruskan solat sunat Aidiladha dan tidak bertindak untuk menyuraikan mereka yang solat di luar kerana sedia maklum akan sensitiviti solat malah turut tidak menghubungi polis bagi memaklumkan keadaan itu.Shuhaily berkata siasatan juga mendapati kejadian solat beramai-ramai di luar surau itu adalah tindakan spontan namun pihaknya menjalankan siasatan lanjut dan terperinci jika terdapat perancangan awal mereka berkumpul untuk menunaikan solat Aidiladha.Katanya ratusan individu itu juga bersurai selepas menunaikan solat sunat Aidiladha yang bermula pukul 8.30 pagi hingga 9 pagi dan berdasarkan keterangan awal pihak pengurusan surau, semua mereka menunaikan solat di kawasan terbuka tersebut mematuhi SOP dengan penjarakan fizikal yang ditetapkan.“Berdasarkan siasatan awal, pasukan polis telah membuat rondaan pematuhan SOP di kawasan surau itu pagi tadi dan 180 buah masjid serta 57 buah surau lain di seluruh negeri, namun tidak dapat mengesan awal insiden tersebut,” katanya.Katanya orang ramai yang mempunyai maklumat berhubung jemaah-jemaah yang hadir menunaikan solat sunat Aidiladha di kawasan lapang itu boleh menyalurkan kepada pihak polis bagi membantu siasatan kes itu.Beliau berkata pihaknya menjalankan siasatan kes itu menurut Seksyen 269 Kanun Keseksaan yang merujuk kepada perbuatan cuai yang mungkin merebakkan jangkitan apa-apa penyakit berbahaya kepada nyawa dan Seksyen 270 kanun sama, iaitu perbuatan jahat yang mungkin merebakkan jangkitan apa-apa penyakit yang berbahaya kepada nyawa.Shuhaily berkata berdasarkan maklumat, kawasan Taman Pelangi itu didiami lebih 8,000 orang di 23 buah flat di situ dengan 70 peratus penduduknya adalah warga asing yang bekerja di kilang-kilang di situ dan menjadi kebiasaan lebih 300 jemaah solat Jumaat di surau berkenaan.Katanya setakat ini tiada keperluan untuk pihak pengurusan surau itu dikompaun kerana mereka mematuhi SOP yang ditetapkan malah mengikut arahan Jabatan Agama Islam Negeri Pulau Pinang (JHEAIPP) dengan menunaikan solat itu dalam masa singkat serta jumlah jemaah ditetapkan.“Bagi pihak Polis Pulau Pinang saya meminta maaf berhubung kejadian itu dan saya mohon kepada semua masjid serta surau di negeri ini untuk mematuhi SOP dan memaklumkan kepada polis jika terdapat pelanggaran (SOP) atau orang ramai berkumpul dengan menghubungi talian 04-2217222,” katanya.


Ahli Parlimen Umno selar Ahmad Maslan kerana tak faham Perlembagaan

Ahli Parlimen Ketereh Annuar Musa menyelar setiausaha agung Umno kerana memohon Yang di-Pertuan Agong menggunakan kuasa darurat untuk mengadakan sidang Parlimen, mengatakan ia bukan sahaja menunjukkan ketidakfahaman kepada Perlembagaan tetapi percubaan menyokong usaha pemimpin pembangkang mencabar pengisytiharan darurat.Ini merupakan respons Annuar selepas pekeliling dikeluarkan Ahmad Maslan kepada ahli-ahli Parlimen Umno, menggesa mereka menyokong gesaan meminta Agong mengadakan sidang Parlimen dengan memetik Artikel 150 (3) Perlembagaan Persekutuan.Tetapi Annuar berkata, Ahmad tidak memahami peruntukan itu, mengatakan sidang Parlimen hanya untuk mengesahkan apa-apa undang-undang yang dibuat secara pengisytiharan semasa darurat.“YB Datuk Seri seharusnya faham, setelah proklamasi dibuat di bawah perkara 150 Perlembagaan Persekutuan, Parlimen tidak lagi bersidang. Parlimen hanya boleh bersidang selepas tamat tempuh darurat (1hb Ogos 2021) seperti termaktub dalam Seksyen 14 Ordinan Darurat (Kuasa-kuasa Perlu) 2021,” kata Annuar dalam satu surat kepada Ahmad.Annuar yang juga menteri Wilayah Persekutuan berkata, “kaedah pengisytiharan darurat dan perjalanan legislatif semasa darurat termaktub dalam Perlembagaan Persekutuan dengan cukup jelas”.“Ahli Parlimen Umno/BN dan ahli Parlimen lain, tidak boleh menggesa Agong membatalkan sesuatu yang dilaksanakan mengikut Perlembagaan. Tiada peruntukan undang-undang untuk ini. Tindakan kita sudah pasti akan gagal,” katanya.Katanya, tindakan Ahmad mendesak sidang Parlimen tergempar juga bercanggah dengan pendirian parti untuk menerima perkenan Agong untuk pengisytiharan darurat minggu lepas.“Surat YB Datuk Seri adalah suatu perlanggaran etika berorganisasi, menghina keputusan parti dan boleh ditafsirkan sebagai percubaan menderhaka kepada Yang di-Pertuan Agong,” katanya.Darurat diisytiharkan pada 12 Januari selepas peningkatan jangkitan Covid-19 secara konsisten, sebelum perintah kawalan pergerakan (PKP) dilaksanakan di sebahagian besar negara ini.Presiden PKR Anwar Ibrahim bagaimanapun melancarkan kempen meminta ahli-ahli Parlimen menulis surat kepada Agong untuk membatalkan darurat dan menyiapkan pasukan peguam untuk mencabarnya di mahkamah.Annuar yang sebelum ini bertelagah Ahmad Zahid Hamidi disebabkan desakan berterusan presiden Umno agar parti itu meninggalkan blok Perikatan Nasional, menggesa Ahmad menarik kembali suratnya, mengatakan ia bercanggah dengan Perlembagaan dan pendirian parti.“Lebih baik setiausaha agung Umno merujuk kepada pakar Perlembagaan supaya kelihatan lebih cerdik hal undang-undang,” kata Annuar.


Pembangkang Hungary sambut baik laporan serbuan di Malaysia ketika bantahan berhubung kontrak ventilator meningkat

Ahli politik dan aktivis pembangkang Hungary mengalu-alukan laporan berita berhubung serbuan pihak berkuasa Malaysia ke atas pejabat Kumpulan Petra yang dimiliki Vinod Sekhar, mengatakan respons tersebut jauh berbeza berbanding ketidakupayaan kerajaan Hungary menyiasat dakwaan ketidakwajaran berkaitan pembelian ventilator perubatan bernilai ratusan juta dolar daripada seorang ahli perniagaan Malaysia.Janos Stummer, ahli Parlimen pembangkang yang mempengerusikan Jawatankuasa Keselamatan Negara di parlimen Hungary, melancarkan serangan terhadap pentadbiran Perdana Menteri Viktor Orban dalam satu hantaran Facebook yang tular memetik laporan MalaysiaNow semalam.Sementara itu, Tompos Martin, pengkritik lantang kontrak pembelian ventilator oleh Budapest dari Vinod dan merupakan individu yang membuat beberapa dakwaan serius terhadap ahli perniagaan itu bulan lalu, turut memuji pihak berkuasa di Malaysia, membandingkan sikap kerajaan Hungary yang mengambil sikap berdiam diri dengan pertanyaan yang dibangkitkan beliau awal tahun ini.“Institusi Malaysia lebih teliti daripada kerajaan ini,” katanya ketika membuat respons berhubung serbuan di pejabat yang dikaitkan dengan Vinod baru-baru ini.Ahli perniagaan Malaysia peroleh bahagian terbesar kontrak Hungary bernilai berbilion ringgitBadan anti-rasuah Hungary gambarkan rundingan pembelian alat pernafasan sebagai ‘penyalahgunaan’Pemantau anti-rasuah desak kerajaan Hungary dedah butiran kontrak setengah bilion dolar kepada ahli perniagaan MalaysiaPejabat ahli perniagaan di Bangsar diserbu dalam siasatan gubah wang, lari cukaiSemalam, MalaysiaNow mendedahkan beberapa agensi kerajaan melakukan serbuan ke atas premis Kumpulan Petra diketuai Vinod, seorang ahli perniagaan yang mempunyai hubungan rapat dengan Presiden PKR Anwar Ibrahim.Serbuan yang dilakukan itu dipercayai merupakan sebahagian daripada siasatan pengubahan wang dan pengelakan cukai.Ia melibatkan beberapa pegawai dari Pusat Pencegahan Jenayah Kewangan Nasional (NFCC), Suruhanjaya Pencegahan Rasuah Malaysia (SPRM), Bank Negara Malaysia (BNM) dan Lembaga Hasil Dalam Negeri.Kumpulan Petra dan Vinod masih tidak membuat sebarang kenyataan mengenai serbuan tersebut.Pada Jun, MalaysiaNow melaporkan Vinod melalui GR Technologies, sebuah syarikat dengan alamat di Bangsar memperoleh bahagian terbesar kontrak bernilai bilion dolar bagi membekalkan ventilator atau alat bantuan pernafasan kepada kerajaan Hungary.Dokumen yang diperoleh MalaysiaNow dari Hungary menunjukkan Budapest bersetuju untuk membayar kepada Vinod sejumlah AS$559,600,000 melalui beberapa akaun bank, yang pada masa kontrak diberikan pada Mei 2020 bernilai hampir RM2.43 bilion.Hungary yang membeli ventilator daripada pelbagai pembekal mencetuskan kekecohan tahun lalu ketika pandemik Covid-19 memuncak di Eropah selepas ahli politik pembangkang menyelar dan mengecam pemberian kontrak kerajaan itu, menyifatkannya sebagai tidak telus selain turut menyebabkan lebihan bekalan alatan tersebut.Badan pemantau anti-rasuah Transparency International (TI) di Hungary turut menggesa Hungary untuk mengeluarkan butiran khusus berkaitan kontrak kepada Vinod, menyatakan terdapat persoalan sama ada GR Technologies memenuhi garis panduan ketelusan di negara itu.Memetik undang-undang mengenai kebebasan maklumat Hungary, Martin menuntut untuk mengetahui sama ada terdapat kaitan antara Vinod dan perdana menteri Orban, selain turut membangkitkan dakwaan mengenai kualiti ventilator yang dibeli kerajaan negar aitu.Sementara itu, beberapa laman sesawang berita Hungary melaporkan perkembangan terbaru di Malaysia berhubung perkara itu akan memberi beberapa implikasi terhadap kerajaan Orban, yang diserang hebat blok pembangkangnya mengenai kontrak mega pembelian ventilator, di mana ia disifatkan sebagai pembelian peralatan perubatan terbesar oleh sebuah negara anggota Kesatuan Eropah (EU).Kontrak mega itu juga dijangka bakal menjadi isu utama dalam kempen pilihan raya umum yang dijadualkan tahun depan.


Gempa bumi kuat sekali lagi gegar Turkiye

Gempa bumi kuat berukuran 6.3 pada skala Richter melanda Turkiye pada 1.04 pagi tadi.
Menurut kenyataan yang dikeluarkan Jabatan Meteorologi Malaysia (MetMalaysia) pada 1.35 pagi, gempa dengan kedalaman 58 km itu berlaku pada jarak 114 km tenggara dari Adana, Turkiye.
Bagaimanapun, gempa berkenaan tidak membawa ancaman tsunami kepada Malaysia, menurut kenyataan itu.


95.6% dewasa, 82.1% remaja lengkap divaksinasi

Sebanyak 95.6% atau 22,379,626 individu bagi populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 97.8% atau 22,906,258 individu bagi populasi dewasa telah menerima sekurang-kurangnya satu dos vaksinasi.Sementara itu 87.4% atau 2,751,092 individu bagi kadar populasi remaja berumur 12 hingga 17 tahun telah menerima sekurang-kurangnya satu dos manakala 82.1% atau 2,584,612 individu remaja telah lengkap divaksinasi.Dalam pada itu, 105,103 dos suntikan vaksin diberikan semalam melibatkan 16,848 suntikan dos lengkap, 6,549 menerima dos pertama dan 81,706 pula mendapat suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 51,842,386.Selain itu, jumlah kumulatif dos penggalak kini sebanyak 1,407,762.